**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Απριλίου 2023, ημέρα Δευτέρα και ώρα 15.05 ΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις» (3η συνεδρίαση).

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Διαχείριση των δεσμευμένων συμπεριλαμβανομένων και των κατασχεμένων και των δεσμευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Παρακαλώ πολύ τους Εισηγητές και τους Ειδικούς Αγοραστές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Εμείς κύριε Πρόεδρε, απέχουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ)**: Καταψηφίζουμε, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25**): Κατά, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συνεπώς, όπως προκύπτει από τις τοποθετήσεις των Εισηγητών και των Ειδικών Αγορητών το σχέδιο νόμου του Υπουργείου Οικονομικών, το οποίο συζητάμε, γίνεται δεκτό επί της αρχής κατά πλειοψηφία.

Τον λόγο έχει ο κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε. Συζητάμε σήμερα στην επιτροπή μας και αφού ακούσαμε με μεγάλη προσοχή τους φορείς κατά την προηγούμενη συνεδρίαση, ένα νομοσχέδιο, το οποίο έχει έναν διπλό σκοπό. Ο πρώτος του σκοπός είναι η ενίσχυση της διαφάνειας. Ο δεύτερος σκοπός του είναι η ενίσχυση των δημοσίων εσόδων.

Με αυτό το νομοσχέδιο, στην ουσία και πολύ απλά, η χώρα μας ανεβαίνει κατηγορία, διότι ενισχύει τις πολιτικές της για την διαφάνεια. Για να μην γενικολογούμε σε αυτήν την αίθουσα και να είμαστε πολύ συγκεκριμένοι και κατανοητοί στους συναδέλφους, στο συγκεκριμένο νομοσχέδιο, το οποίο όπως είπα στην εισήγησή μου στην πρώτη συνεδρίαση, αποτελείται από 64 άρθρα, χωρισμένα σε τρία βασικά μέρη. Επιτρέψτε μου, όμως, να κάνουμε μία σύντομη ανάλυση των άρθρων.

Στο πρώτο άρθρο του νομοσχεδίου αυτού, στο μέρος πρώτο, μιλάει για την ανάκτηση και διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες και τη χρήση αυτών για το δημόσιο συμφέρον, για κοινωνικούς σκοπούς ή για την ικανοποίηση του θύματος.

Στο άρθρο 2 του συγκεκριμένου νομοσχεδίου, ξεκαθαρίζεται το αντικείμενο, ποιο είναι το αντικείμενο. Όπως είναι το ενιαίο πλαίσιο για την ανάκτηση και διαχείριση των δεσμευμένων. Όπως η ρύθμιση των διαδικασιών διαχείρισης των δεσμευμένων. Η σύσταση και λειτουργία αυτού του κεντρικού μητρώου διαχείρισης των δεσμευμένων, συμπεριλαμβανομένων των κατασχεμένων, των δημευμένων περιουσιακών στοιχείων, τα οποία προέρχονται από εγκληματικές δραστηριότητες, επαναλαμβάνω. Μάλιστα, για αυτόν τον φορέα, επειδή ακούσαμε στην προηγούμενη συνεδρίαση και εκπροσώπους εργαζομένων και εκπροσώπους φορέων, για αυτό το συγκεκριμένο φορέα, για πρώτη φορά, υπάρχει ένας κεντρικός φορέας, που αρκετές άλλες υπηρεσίες, αρκετοί άλλοι φορείς ξέρουν πού τηρείται ένα συγκεκριμένο μητρώο. Διότι, σήμερα που μιλάμε, δεν υπάρχει μία σαφέστατη, μια ξεκάθαρη εικόνα, ώστε να γνωρίζουμε ακόμη και την αξία αυτών των στοιχείων, αυτής της περιουσίας, θα έλεγα.

Στο άρθρο 3, περιλαμβάνονται κάποιοι ορισμοί, όπως για παράδειγμα ο φορέας διαχείρισης. Όπως είπαμε είναι η αρμόδια γενική διεύθυνση του ΣΔΟΕ, όπως τα περιουσιακά στοιχεία και περιγράφει ποια είναι τα περιουσιακά στοιχεία, κάθε αντικείμενο ή περιουσιακό στοιχείο, δεκτικό διαχείρισης οποιασδήποτε μορφής. Μπορεί να είναι υλικής ή άυλης, κινητής ή ακίνητης, καθώς και νόμιμοι τίτλοι ή έγγραφο οποιασδήποτε μορφής, έντυπης, ηλεκτρονικής ή ψηφιακής, που αποδεικνύουν τίτλο ή δικαίωμα επί αυτών, τα οποία είτε αποκτήθηκαν άμεσα είτε έμμεσα, μέσω τέλεσης ποινικών αδικημάτων και όπως είπα, προηγουμένως, από εγκληματικές δραστηριότητες. Η νομοθεσία είναι πολύ συγκεκριμένη και το ξεκαθαρίζει. Όπως ξεκαθαρίζει το άρθρο 3 και τι σημαίνει δεσμευμένα περιουσιακά στοιχεία.

Με λίγα λόγια, στο άρθρο αυτό του νομοσχεδίου, μπαίνει ένα καλούπι των περιγραφών και ξεκαθαρίζει το πλαίσιο, το οποίο αυτή τη στιγμή υπάρχει, ώστε όλες οι αρχές είτε είναι του ΣΔΟΕ είτε είναι τελωνειακές είτε της ΑΑΔΕ - στην ΑΑΔΕ υπάγονται και οι εφορίες και τελωνεία- είτε είναι ανακριτικές αρχές, να γνωρίζουν ότι υπάρχει ένας συγκεκριμένος φορέας. Ήταν κάτι το οποίο έπρεπε να έχει γίνει εδώ και πάρα πολύ καιρό. Η αρμόδια επιτροπή, από το 2020, αν δεν κάνω λάθος, ξεκίνησε μια πολύ συγκεκριμένη, μια αναλυτική επεξεργασία και σήμερα με αυτό το νομοσχέδιο, βλέπουμε το αποτέλεσμα μιας συγκεκριμένης δουλειάς.

Στο άρθρο 4, μπορούμε να δούμε το πεδίο εφαρμογής.

Το άρθρο 5, ξεκαθαρίζει για το φορέα διαχείρισης. Ακούσαμε και τους εργαζόμενους να μιλούν και για προσωπικό και εξειδικευμένο προσωπικό. Εδώ μιλάμε για εξειδικευμένο προσωπικό, ένα προσωπικό που γνωρίζει πολύ καλά τη νομοθεσία και που ξέρει πολύ καλά τις διαδικασίες.

Το άρθρο 6, ξεκαθαρίζει τις αρμοδιότητες του φορέα. Τι κάνει αυτός ο φορέας και ποιες είναι οι αρμοδιότητές του, είναι ακόμα και εισηγητικός. Αυτός ο φορέας εισηγείται και προς τους αρμόδιους Υπουργούς προτάσεις δημόσιας πολιτικής στο πεδίο αρμοδιότητας του.

Άρα, λοιπόν, εδώ μιλάμε για εκσυγχρονισμό της ελληνικής νομοθεσίας με τα ευρωπαϊκά δεδομένα. Αυτή τη στιγμή, στην Ελλάδα, στη δημόσια διοίκηση έχουμε ικανότατα στελέχη που μπορούν να προχωρήσουν και να φέρουν εις πέρας τους στόχους και τους σκοπούς αυτού του νομοσχεδίου.

Το άρθρο 7, μιλάει και ξεκαθαρίζει το θέμα της σύστασης του Κεντρικού Μητρώου Δεσμευμένων και Δημευμένων Περιουσιακών Στοιχείων, το οποίο λειτουργεί ως μία ηλεκτρονική βάση δεδομένων και στο οποίο εγγράφονται, όπως είπα και στην αρχή, τα δεσμευμένα, τα κατασχεμένα, τα δημευμένα περιουσιακά στοιχεία.

Το άρθρο 8, έρχεται και ξεκαθαρίζει τη δομή και το περιεχόμενο αυτού του μητρώου και λέει ξεκάθαρα το μητρώο αυτό από τι απαρτίζεται, ποιους φακέλους στοιχείων, το γενικότερο ευρετήριο κ.λπ..

Άρα, λοιπόν, βλέπουμε ότι τα άρθρα και οι παράγραφοι των άρθρων του συγκεκριμένου νομοσχεδίου μπαίνουν σε μία λεπτομέρεια, ώστε να μην υπάρχουν ούτε παρερμηνείες ούτε να χρειάζονται στο μέλλον υπουργικές αποφάσεις ούτε εγκύκλιοι να υπάρχουν ή εάν χρειαστούν στο μέλλον, ενδεχομένως για πολύ εξειδικευμένα ζητήματα.

Στο άρθρο 9, βλέπουμε τους όρους για την πρόσβαση στο μητρώο. Ποιες είναι οι αρμόδιες αρχές διαχείρισης και καταχώρισης στοιχείων στο μητρώο, καθώς και οι αρμόδιες αρχές για τη λειτουργία του μητρώου.

Αξίζει να αναφέρω, κύριε Πρόεδρε, κυρίες και κύριοι συνάδελφοι, ότι οι ανακριτικές υπηρεσίες, όπως οι αστυνομικές, οι λιμενικές υπηρεσίες, οι υπηρεσίες της ΑΑΔΕ, οι φορολογικές, οι τελωνειακές, η γενική διεύθυνση του ΣΔΟΕ, οι εισαγγελίες, οι εισαγγελίες οικονομικού εγκλήματος της χώρας, οι εισαγγελίες εγκλημάτων διαφθοράς, καθώς και η Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, που διενεργούν τις δεσμεύσεις, είναι κάποιες ορισμένες από τις αρχές που μπορούν να έχουν πρόσβαση, που μπορούν να έχουν συγκεκριμένο πλαίσιο και διαδικασίες, όπως περιγράφονται στο συγκεκριμένο άρθρο.

Επίσης, ο φορέας διαχείρισης, δηλαδή το ΣΔΟΕ, ορίζεται ως κεντρικός διαχειριστής του μητρώου και αναλαμβάνει, πέρα από όλα τα άλλα και το συντονισμό των αρμοδίων για την καταχώριση αρχών.

Άρα, λοιπόν, έχουμε πολλές αρχές και έχουμε έναν συντονιστή, που είναι ποιος;

Η γενική διεύθυνση του ΣΔΟΕ, η οποία διαθέτει ένα πολύ έμπειρο προσωπικό, ένα πολύ εξειδικευμένο προσωπικό και μπορεί να φέρει εις πέρας αυτή την αποστολή.

Το άρθρο 10, μιλάει για τη διαχείριση των χρηματικών ποσών.

Το άρθρο 11, μιλάει για την τήρηση δεσμευμένου έντοκου καταθετικού λογαριασμού.

Το άρθρο 12, μιλάει για τη διαχείριση δεκτικών ακριβούς αποτίμησης περιουσιακών στοιχείων.

Το άρθρο 13, μιλάει για τη διαχείριση μη δεκτικών ακριβούς αποτίμησης περιουσιακών στοιχείων.

Στο άρθρο 14, ορίζεται ξεκάθαρα η διαχείριση των δεσμευμένων κινητών περιουσιακών στοιχείων. Τα κινητά περιουσιακά στοιχεία που δεσμεύονται ή κατάσχονται, εκποιούνται μόνο μετά από το αμετάκλητο της απόφασης για τη δήμευσή τους.

Άρα, λοιπόν, βλέπουμε ότι εδώ μπαίνουμε σε κάθε λεπτομέρεια, σε κάθε λέξη αυτού του νομοσχεδίου.

Στο άρθρο 15, μιλάει ξεκάθαρα για τη διαχείριση των δημευμένων κινητών περιουσιακών στοιχείων.

Στο άρθρο 16 για τη διαχείριση των δεσμευμένων ακίνητων περιουσιακών στοιχείων. Επιτρέψτε μου να πω ότι η διαχείριση δύναται να περιλαμβάνει εκμίσθωση του ακινήτου ή παραχώρηση της χρήσης του σε τρίτους με αντάλλαγμα για την εξυπηρέτηση δημόσιου σκοπού, μετά από απόφαση του Υπουργού Οικονομικών, η οποία εκδίδεται κατόπιν γνωμοδότησης της Επιτροπής του άρθρου 23.

Άρα, εδώ βλέπουμε ότι μπαίνει μια συγκεκριμένη διαδικασία, μια γνωμοδοτική επιτροπή πάνω από όλα για να διασφαλίζεται το δημόσιο συμφέρον και να μην υπάρχει καμία απολύτως παρερμηνεία.

Στο άρθρο 17 αναφέρονται ξεκάθαρα τα δησμευμένα ακίνητα και η διαχείριση αυτών των περιουσιακών στοιχείων.

Στο άρθρο 18 επιστροφή χρηματικών ποσών κατόπιν άρσης δέσμευσης ή κατάσχεσης, δηλαδή πάμε στο αντίστροφο, σε περίπτωση που έχουμε άρση.

Το ίδιο βλέπουμε και στο άρθρο 19 για τα ποσά, απόδοση διμερών ποσών, ως δημοσίου εσόδου.

Στο άρθρο 20 για την απόδοση ποσών κατόπιν δικαστικής απόφασης.

Απόδοση ακίνητων περιουσιακών στοιχείων στο άρθρο 21.

Στο Κεφάλαιο 5, από το άρθρο 22 και μετά, στα άρθρα 22 και 23 στην ουσία, ορίζονται κάποια οργανωτικά, όπως η εκπροσώπηση που γίνεται από τη Γενική Διεύθυνση του ΣΔΟΕ, η σύσταση γνωμοδοτικής επιτροπής στον φορέα διαχείρισης, όπου εδώ ξεκάθαρα ορίζεται ότι υπάρχει μία επιτροπή από νομικό σύμβουλο του κράτους, που είναι ο Πρόεδρος, ο οποίος υπηρετεί στο γραφείο του Νομικού Συμβουλίου, του Υπουργείου Οικονομικών φυσικά, τον προϊστάμενο του φορέα διαχείρισης, τον προϊστάμενο της Γενικής Διεύθυνσης Δημόσιας Περιουσίας και των κοινωφελών περιουσιών. Η γνωμοδοτική αυτή επιτροπή γίνεται και για τη διάρκεια, αλλά και για τη συγκρότηση με απόφαση του Υπουργού Οικονομικών.

Στο νομοσχέδιο όμως αυτό θα δούμε και διατάξεις πολύ συγκεκριμένες που εφαρμόζουν κανονισμούς της Ευρωπαϊκής Ένωσης από το άρθρο 27 και μετά, καθώς επίσης θα δούμε και ειδικότερες διατάξεις, όπως στο άρθρο 33 για τη δημοσίευση διοικητικών κυρώσεων και άλλων διοικητικών μέτρων και πάρα πολλές άλλες διατάξεις που μπορούμε να δούμε από το άρθρο 38 και μετά, όπως για την προστασία των μετόχων και πιστωτών ανωνύμων εταιρειών.

Στο επόμενο κεφάλαιο, στο Κεφάλαιο Δ΄, υπάρχουν ρυθμίσεις για την οργάνωση και λειτουργία της Επιτροπής Κεφαλαιαγοράς. Εδώ υπάρχει η λεγόμενη ΕΛΜΕ, που είναι η Επιτροπή Λήψης Μέτρων Εξυγίανσης, είναι μια επιτροπή, η οποία συστήνεται με το άρθρο 40 του νομοσχεδίου, για τις υπηρεσίες της Επιτροπής Κεφαλαιαγοράς, για τη Μονάδα Εξυγίανσης Επιχειρήσεων Επενδύσεων και Κεντρικών Αντισυμβαλλομένων, κάποια άλλα οργανωτικά για τους προϊσταμένους διευθύνσεων τμημάτων, γραφείων και υπηρεσιακών μονάδων, για τη στελέχωση αυτής της μονάδας εξυγίανσης.

Στο Τρίτο Μέρος, έχουμε τη λήψη μέτρων για την εφαρμογή του Κανονισμού του Ευρωπαϊκού Κοινοβουλίου και του Συμβουλίου της 20ης Ιουνίου 2019, σχετικά με τη θέσπιση του πανευρωπαϊκού ατομικού συνταξιοδοτικού προϊόντος που είναι από το άρθρο 46 και μετά και μιλά για τον σκοπό, μιλά για το αντικείμενο, για τον ορισμό των αρμόδιων αρχών, για διοικητικές κυρώσεις, για εξουσιοδοτήσεις.

Κυρίες και κύριοι συνάδελφοι, έχουμε εδώ και συζητάμε ένα νομοσχέδιο που μπορεί να έχει λίγα άρθρα, αλλά έχει σημαντικά άρθρα και όπως είπα και στην αρχή της εισηγήσεως μου αυτά τα άρθρα έχουν να κάνουν κυρίως με την ενίσχυση της διαφάνειας και των δημόσιων εσόδων. Διότι, σήμερα υπάρχουν κάποιες αδυναμίες, δεν υπάρχει ξεκάθαρη εικόνα και δεν μπορούν να συντονιστούν καλά οι υπηρεσίες μεταξύ τους για ένα συγκεκριμένο σκοπό, που είναι το να μπορέσουμε να υπάρχει διαχείριση αυτών των περιουσιακών στοιχείων, των δεσμευμένων, των κατασχεμένων κ.λπ..

Με το νομοσχέδιο αυτό δημιουργείται ένας φορέας, κάνει το συντονιστή, δημιουργείται μια Επιτροπή, έχει έναν συγκεκριμένο ρόλο, υπάρχει μια εξουσιοδότηση στον Υπουργό να παίρνει συγκεκριμένες αποφάσεις, λαμβάνονται κατόπιν εισηγήσεων της Γνωμοδοτικής Επιτροπής που είναι από δημόσιους λειτουργούς και αυτή τη στιγμή η χώρα μας ενισχύει τη διαφάνειά της.

Όπως είπα και στην αρχή και δεν είναι ένα σύνθημα ή ένα πυροτέχνημα είναι κάτι πραγματικό, κάτι ουσιαστικό, με αυτό το νομοσχέδιο, όταν ενισχύεις τη διαφάνεια, όταν εναρμονίζεις τη νομοθεσία σου και δέχεσαι ευρωπαϊκούς κανονισμούς στην ουσία η χώρα μας ανεβαίνει κατηγορία.

Αυτό είναι με λίγα λόγια το νομοσχέδιο του Υπουργείου Οικονομικών που έχω την τιμή και την τύχη να είμαι Εισηγητής και νομίζω ότι όλες οι παρατάξεις του Κοινοβουλίου, όλες οι πτέρυγες του Κοινοβουλίου στην Ολομέλεια έχουν τη δυνατότητα να το εξετάσουν και να μιλήσουν με τους συνεργάτες τους, με συμβούλους για να καταλάβουν ότι αυτό το νομοσχέδιο έχει μόνο θετικά σημεία για την ελληνική οικονομία, για την ελληνική περιουσία, για την ελληνική ιδιοκτησία, για τη δικαιοσύνη απέναντι σε κάποιον που μπορεί αύριο να έρθει και να δικαιωθεί, αφού ορίζει και στις περιπτώσεις των κατασχεμένων, αλλά κυρίως στις περιπτώσεις που έχουμε άρσεις τι γίνεται και φυσικά, όπως είπα προηγουμένως, ξεκαθαρίζει με μεγάλη λεπτομέρεια το τοπίο, το οποίο ήταν πολύ θολό.

Εάν πας στον οποιοδήποτε και ζητήσεις και πεις «πες μου ποια είναι η αξία της περιουσίας που είναι κατασχεμένη» δεν θα μπορεί να στην πει με ακρίβεια, μπορεί να στην πει μέχρι έναν βαθμό ικανοποιητικό.

Σήμερα θα υπάρχει ένα Κεντρικό Μητρώο και με αυτό το Κεντρικό Μητρώο ξέρουμε και ποιος είναι ο φορέας διαχείρισης και πώς θα το διαχειρίζεται και θα υπάρχει μια εικόνα που θα μπορείς να προχωρήσεις σε συγκεκριμένες διαδικασίες για το δημόσιο όφελος.

Άρα, λοιπόν, νομίζω ότι οι παρατάξεις σήμερα, τα κόμματα της Αντιπολίτευσης πρέπει να το σκεφτούν και μέχρι την Αίθουσα της Ολομέλειας να υπερψηφίσουν ένα τέτοιο νομοσχέδιο που πάει τη χώρα μας και την οικονομία μας μπροστά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε τον κύριο Σπανάκη.

Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Ευχαριστώ, κύριε Πρόεδρε.

Κυρίες και κύριοι Βουλευτές, με έκπληξη άκουσα πριν τον παριστάμενο Υπουργό να λέει ότι δεν άκουσε τίποτα σημαντικό, καμία σημαντική παρατήρηση από τους καλεσμένους φορείς στην προηγούμενη συνεδρίαση και ότι όλα όσα είπαν ήταν άσχετα με το νομοσχέδιο.

Εγώ σε αντίθεση με αυτόν άκουσα πάρα πολύ σημαντικές παρατηρήσεις από τις οποίες μάλιστα βγαίνει και ένα αποτέλεσμα. Ένα αποτέλεσμα κόλαφος για την κυβέρνηση της Νέας Δημοκρατίας, για το Υπουργείο Οικονομικών και για τις πολιτικές που άσκησε, οι οποίες το μόνο που έκαναν είναι να υποβαθμίσουν το ρόλο και τη λειτουργία των οικονομικών ελεγκτικών μηχανισμών της χώρας μας και να δυσκολέψουν το έργο τους, ένα πολύ σημαντικό έργο, ίσως το σημαντικότερο για τη διαφάνεια στην Ελλάδα. Μάλιστα έφτασε σε σημείο ο εκπρόσωπος των εργαζομένων στην Επιτροπή Κεφαλαιαγοράς να μιλήσει και για υπονόμευση του έργου της Επιτροπής Κεφαλαιαγοράς.

Εκτός αυτού, το παρόν νομοσχέδιο, όπως καταλάβαμε από τις εισηγήσεις των καλεσμένων εκπροσώπων των φορέων, είναι και ανεφάρμοστο, διότι, πρώτον, το ΣΔΟΕ υπολείπεται κατά εκατοντάδες υπαλλήλους, ώστε να μπορέσει να λειτουργήσει και η Επιτροπή Κεφαλαιαγοράς το δήλωσε ξεκάθαρα ότι διαφωνεί με τις αρμοδιότητες που τις αναθέτει το παρόν νομοσχέδιο, γιατί είναι αρμοδιότητες για ένα ασφαλιστικό και συνταξιοδοτικό προϊόν.

Επίσης, είπε ο εκπρόσωπος του Οικονομικού Επιμελητηρίου ότι το παρόν νομοσχέδιο δεν πρόκειται να εφαρμοστεί, γιατί παραπέμπει στην έκδοση δεκάδων Υπουργικών Αποφάσεων για την εφαρμογή του, κάτι το οποίο είναι πάρα πολύ συχνό και το βλέπουμε πάρα πολύ συχνά σε νομοσχέδια σας.

Ο Πρόεδρος της Ομοσπονδίας Συνταξιούχων εννοείται πως διαφώνησε με το κεφάλαιο του νομοσχεδίου που αφορά τους συνταξιούχους και το ευρωπαϊκό ασφαλιστικό συνταξιοδοτικό σύστημα.

Οι τελωνειακοί υπάλληλοι, επίσης, μίλησαν για υποχρηματοδότηση και υποστελέχωση στις Υπηρεσίες τους και φυσικά όλα αυτά σε συνδυασμό μας οδηγούν σε ένα και μόνο συμπέρασμα ότι και στο παρόν νομοσχέδιο εσείς ενδιαφέρεστε μόνο για την επικοινωνία και όχι για την ουσία και την όντως εφαρμογή του νομοσχεδίου προς όφελος της χώρας.

Σας είχε επισημάνει και ο συνάδελφος ο κύριος Αλεξιάδης-το επισημαίνω κι εγώ- και αυτό δικαιολογεί απόλυτα το γιατί απέχουμε, γιατί είστε μια ανομιμοποίητη κυβέρνηση που φέρνει νομοσχέδια. Ότι τέσσερα χρόνια τώρα, το μόνο που ακούμε είναι κακόβουλη αρνητική κριτική για την τροποποίηση του Ποινικού Κώδικα που ψήφισε ο ΣΥΡΙΖΑ το 2019, ενώ είχε πει ότι θα γίνουν εκλογές. Εσείς, λοιπόν, όχι μόνο δεν φέρνετε ένα νομοσχέδιο το οποίο απλά δεν πρόλαβε να ψηφιστεί, και ένα νομοσχέδιο το οποίο είναι αποτέλεσμα νομοπαρασκευαστικών επιτροπών γνώμης ικανότατων στελεχών της δικαιοσύνης για πολλά χρόνια, ένα νομοσχέδιο το οποίο είναι αναγκαίο, αλλά φέρνετε νομοσχέδιο για το οποίο δεν έχει γίνει καν η απαραίτητη διαβούλευση.

Ένα νομοσχέδιο, που για ακόμα μια φορά δεν υπάρχει αρχή, μέση και τέλος. Ένα νομοσχέδιο που για ακόμα μια φορά είναι συρραφή διατάξεων που ρυθμίζουν ετερόκλητα ζητήματα αρμοδιότητας του Υπουργείου Οικονομικών, και ένα νομοσχέδιο που σε κάθε περίπτωση, δεν αντιλαμβανόμαστε για ποιο λόγο έρχεται. Να πούμε ότι από τη διαβούλευση, έλειπε ένα ολόκληρο κομμάτι το μέρος 4ο, που αφορούσε το νόμο 4557/ 2018. Ένα ολόκληρο κομμάτι του νομοσχεδίου δεν μπήκε στη διαβούλευση, και επομένως αναρωτιόμαστε για ποιο λόγο το φέρνετε αυτή τη στιγμή αυτό το νομοσχέδιο. Τι είναι το τόσο επείγον για να ψηφιστεί αυτό. Και αν υπάρχουν κάποιες πιέσεις γι’ αυτό το νομοσχέδιο, που έπρεπε τόσο γρήγορα και χωρίς να είναι όλο το σύνολό του στη διαβούλευση να έρθει προς ψήφιση.

Και μιας και μιλάμε για διαφάνεια και είπε και ο Υπουργός στην πρώτη συνεδρίαση, αλλά και ο Εισηγητής τώρα, ότι πρώτος σκοπός του νομοσχεδίου είναι η διαφάνεια. Και μόνο στο μέρος α΄ του σχεδίου νόμου που αφορά τη σύσταση φορέα της διαχείρισης των δεσμευμένων συμπεριλαμβανομένων των κατασχεμένων και των δημευμένων περιουσιακών στοιχείων, καθώς και σύστασης του κεντρικού μητρώου διαχείρισης δεσμευμένων και δημευμένων περιουσιακών στοιχείων, τα οποία προέρχονται από εγκληματικές δραστηριότητες.

Να θυμίσουμε λίγο τι έχει κάνει η κυβέρνηση σας στην Αρχή Καταπολέμησης Νομιμοποίησης Εσόδων από Εγκληματικές Δραστηριότητες, και τους νόμους τους οποίους εφαρμόζει αυτή η Αρχή. Να πούμε πρώτα ότι η Αρχή Καταπολέμησης Νομιμοποίησης Εσόδων από Εγκληματικές Δραστηριότητες, αποτελεί κομβικό μηχανισμό ελέγχου του μαύρου χρήματος και πυλώνα για την ομαλή λειτουργία του κράτους δικαίου, τουλάχιστον αυτό πιστεύουμε εμείς στον ΣΥΡΙΖΑ. Γι’ αυτό και ενισχύθηκε από το ΣΥΡΙΖΑ και υλικά και θεσμικά, με αποτέλεσμα τον Ιούνιο του 2019 να καταταγεί από την διεθνή ομάδα χρηματοοικονομικής δράσης στις κορυφαίες χώρες διεθνώς η Ελλάδα στον τομέα αυτό.

Η πορεία αυτή της συγκεκριμένης Αρχής, περιορίστηκε από την κυβέρνηση της Νέας Δημοκρατίας η οποία με σειρά νομοθετικών αλλαγών τα τελευταία χρόνια της διακυβέρνησής της, αποδυνάμωσε τη δυνατότητα παρέμβασης της Αρχής. Πρώτα απ’ όλα την υποστελεχώσατε, κάτι που είχε επισημάνει σε Επιτροπή στην οποία είχε κληθεί και η προηγούμενη πρόεδρός της, και έθεσε μια σειρά από κρίσιμα ερωτήματα για τον τρόπο διενέργειας των ελέγχων που πραγματοποιεί η Αρχή, όπως το πού οφείλεται το γεγονός ότι για παράδειγμα το 2020 δεν διενεργήθηκε έλεγχος ούτε στο 10% των αναφορών-καταγγελιών που έγιναν στην αρχή για ύποπτες συναλλαγές.

Δεύτερον, φέρατε το νομοθετικό πλαίσιο που τροποποίησε την παράγραφο 5 του άρθρου 42 του νόμου 4557/2018 αναφορικά με τα χρονικά όρια διάρκειας των μέτρων δέσμευσης περιουσιακών στοιχείων από την Αρχή Καταπολέμησης Νομιμοποίησης Εσόδων από Εγκληματικές Δραστηριότητες, και ανοίξατε το δρόμο για να αποδεσμευτούν με ταχύτατες διαδικασίες, περιουσιακά στοιχεία που είχαν δεσμευθεί και ποτέ δεν μας δώσατε τα αποτελέσματα αυτής της νομοθέτησής σας. Δεν μας είπατε τίποτα, το τι έχει γίνει αυτά τα τρία τελευταία χρόνια, από την υλοποίηση της νομοθετικής αλλαγής που φέρατε.

Αν θυμάστε κύριε Υπουργέ, σύμφωνα με ρεπορτάζ των Financial Times, είχε προβλεφθεί ότι θα αποδεσμευτούν ποσά ύψους ενός δις ευρώ, τα οποία είχαν δεσμευτεί πριν από το νομοσχέδιο που φέρατε, από τις αλλαγές που φέρατε, ενώ θα έπρεπε να εξεταστούν μέσα σε τρεις μήνες, άλλωστε αποδεσμεύονταν τα περιουσιακά στοιχεία που είχαν δεσμευτεί, 900 υποθέσεις.

Κάποια στιγμή, αν θα μπορούσατε να μας πείτε, πόσες υποθέσεις έχουν ελεγχθεί και πόσα περιουσιακά στοιχεία έχουν αποδεσμευτεί λόγω της δικής σας νομοθέτησης. Φυσικά, με τροπολογία που φέρατε το 2021 στη Βουλή, για πρώτη φορά ο νομοθέτης είπε ότι θα μπορεί να ορισθεί Πρόεδρος της Αρχής και αφυπηρέτησας εισαγγελικός λειτουργός επί τιμή, με όλα τα προβλήματα που είχαμε θέσει εμείς ως Αξιωματική Αντιπολίτευση τότε αυτής της απόφασής σας και φυσικά με όλες τις αντιρρήσεις από την Ένωση Δικαστών και Εισαγγελέων και από όλους τους αρμόδιους φορείς.

Επί του υπό συζήτηση νομοσχεδίου τώρα, αναμορφώνεται το υφιστάμενο πλαίσιο για τη διαχείριση δεσμευμένων, κατασχεμένων και δημευμένων περιουσιακών στοιχείων και εκσυγχρονίζει η διαδικασία συλλογής, ταξινόμησης και επεξεργασίας των σχετικών στατιστικών στοιχείων. Ρωτάμε, ποιος ο λόγος που αλλάζετε το πλαίσιο στη λήξη της εκλογικής σας θητείας; Υπάρχει κάτι ή κάποιοι που σας πιέζουν σε αυτό; Ποιος φορέας εισηγήθηκε την αλλαγή αυτού του πλαισίου;

Όσον αφορά την εκποίηση κινητών περιουσιακών στοιχείων, ενδιαφέρουσα είναι η ρύθμιση σύμφωνα με την οποία ο φορέας διαχείρισης, η Γενική Διεύθυνση του Σώματος Δίωξης Οικονομικού Εγκλήματος, θα μπορεί να εκποιεί κινητά περιουσιακά στοιχεία αξίας άνω των 300 χιλιάδων ευρώ με πλειστηρίασμα ίσο ή μεγαλύτερο του 85% της εκτιμηθείθας αξίας. Ωστόσο, αν δεν επιτευχθεί πλειστηρίασμα τουλάχιστον 85% ύστερα από τρεις δημοπρασίες, είναι δυνατή η εκποίηση των περιουσιακών στοιχείων με αναπροσαρμογή του κατώτατου τιμήματος και θα θέτουμε κάποια ερωτήματα.

Γιατί να προβλέπεται εκποίηση σε μικρότερη αξία της εκτιμηθείσας; Σήμερα δίνεται στο ΣΔΟΕ ένα σημαντικό έργο και μια πολύ σοβαρή αρμοδιότητα, ενώ στο παρελθόν, όπως ανέφερα και πριν, υποβαθμίσατε και απαξιώσατε το ΣΔΟΕ από Ειδικής Γραμματεία σε Διεύθυνση, και πώς θα αντιμετωπίσετε την έλλειψη προσωπικού του ΣΔΟΕ, ώστε να μπορέσει να υλοποιήσει αυτήν την αρμοδιότητα που του δίνετε; Ποιο εκτιμάται ότι είναι το συνολικό ύψος των αξιών που θα οδηγηθεί προς εκποίηση;

Ως προς τα δεσμευμένα ακίνητα προβλέπεται ότι για κάθε δεσμευμένο, κατασχεμένο ακίνητο ή περιουσιακό στοιχείο, συντάσσεται με το φορέα διαχείρισης έκθεση εκτίμησης αξίας. Η διαχείριση δύναται να περιλαμβάνει εκμίσθωση του ακινήτου ή παραχώρηση της χρήσης του σε τρίτους με αντάλλαγμα, για την εξυπηρέτηση δημόσιου σκοπού. Η εκποίηση δεν επιτρέπεται στην περίπτωση ακινήτου μεγάλης οικονομικής αξίας. Η διαχείριση κατά το διάστημα της δέσμευσης μπορεί να τεθεί στην ΕΤΑΔ Α.Ε. και σας ρωτάμε, κύριε Υπουργέ, για ποιο λόγο παρέχεται αυτή η δυνατότητα στον φορέα αξιοποίησης;

Για ποιο λόγο κρίνεται ότι ως καταλληλότερη της ΕΤΑΔ δεν μπορεί να είναι το Υπουργείο Οικονομικών και η Γραμματεία Φορολογικής Πολιτικής και Δημόσιας Περιουσίας; Αν δεν επιτρέπεται η μακροχρόνια παραχώρηση ή εκμίσθωση, μέχρι πόσο διάστημα και αν υπάρχει κάποιο όριο σε αυτό; Πόση είναι η αξία των ακινήτων μεγάλης αξίας; Να μας εκτιμήσετε περίπου ποια είναι αυτά τα ακίνητα και ποια αξία εκτιμάτε τα ακίνητα που θα αξιοποιηθούν και παραμένουν στο νέο πλαίσιο που εισάγεται με το παρόν νομοσχέδιο;

Όσον αφορά τα δημευμένα ακίνητα που περιέρχονται στην ιδιωτική περιουσία του Δημοσίου, ρωτάμε και πάλι για ποιο λόγο επιλέγεται η ΕΤΑΔ ως διαχειρίστρια των ακινήτων, τα οποία θα έχουν πλέον περιέλθει στο Ελληνικό Δημόσιο, χωρίς πρώτα να υπάρχει μια αξιολόγηση για το ποια θα μπορούσε να είναι η χρήση τους, η αξιοποίησή τους στα πλαίσια των αναγκών των υπηρεσιών του Δημοσίου;

Σύμφωνα με το σχέδιο νόμου επίσης, το επιτόκιο του λογαριασμού που θα τηρείται στο Ταμείο Παρακαταθηκών και Δανείων θα ορισθεί με απόφαση του Υπουργού Οικονομικών μετά από εισήγηση του Διοικητικού Συμβουλίου του Ταμείου. Για ποιο λόγο, ρωτάμε, δεν υπάρχει ενιαία αντιμετώπιση με τους λοιπούς καταθετικούς λογαριασμούς; Πόσο είναι το επιτόκιο καταθέσεων σήμερα;

Επίσης, να τονίσουμε ότι στην έκθεση του Γενικού Λογιστηρίου του Κράτους προβλέπεται, πρώτον, δαπάνη για τη σύσταση και λειτουργία του κεντρικού μητρώου διαχείρισης δεσμευμένων, συμπεριλαμβανομένων των κατασχεμένων και δεσμευμένων περιουσιακών στοιχείων, δαπάνη για την ΕΤΑΔ Α.Ε., που αντιστοιχεί στα έξοδα αυτής για διαχείριση δεσμευμένων και δημευμένων ακίνητων περιουσιακών στοιχείων και δαπάνη από καταβολή τόκων στους δικαιούχους σε περίπτωση απόδοσης στους δικαιούχους των δεσμευμένων χρηματικών και περιουσιακών στοιχείων. Ρωτάμε αν υπάρχει κάποια εκτίμηση των δαπανών αυτών.

Στο δεύτερο μέρος του νομοσχεδίου που αφορά τον Κανονισμό του Ευρωπαϊκού Κοινοβουλίου 23 του 2021 και του Συμβουλίου της 16ης Δεκεμβρίου του 2020, σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων, τα κράτη μέλη θα πρέπει να ορίζουν ως αρχές εξυγίανσης την Κεντρική Εθνική Τράπεζα ή τα αρμόδια υπουργεία ή τις δημόσιες διοικητικές αρχές.

Αν θα πρέπει να επιλέξουμε μεταξύ της Επιτροπής Κεφαλαιαγοράς και της Τράπεζας της Ελλάδος ας αναλάβει και αυτή την αρμοδιότητα η Επιτροπή. Ωστόσο υπάρχουν κάποια ερωτήματα: Πόσο σωστά θα κάνει το έργο της η Επιτροπή και με την ανεξαρτησία που της αρμόζει; Ερωτήματα που μεγεθύνθηκαν μετά από την διάσκεψη των φορέων, διότι σας τέθηκαν τα δεδομένα από τους ίδιους τους αρμόδιους φορείς. Πόσο, λοιπόν, θα κάνει το έργο της η Επιτροπή και με την ανεξαρτησία που της αρμόζει, αφού έχουμε δει ότι δεν πράττει αυτό σε άλλες περιπτώσεις πιο κραυγαλέες -χειραγώγηση μετοχών του χρηματιστηρίου- και όχι τόσο σύνθετες όπως η εξυγίανση κεντρικών αντισυμβαλλομένων;

Τα κράτη μέλη θα πρέπει να διασφαλίζουν ότι διατίθενται οι δέοντες πόροι στις αρχές εξυγίανσης. Αν έχουμε διασφαλίσει τους αναγκαίους πόρους για την λειτουργία της νέας δομής που θα επιφορτιστεί με το έργο της εξυγίανσης του κεντρικού συμβαλλομένου στη χώρα μας. Και επίσης, πότε θα στελεχωθεί η νέα μονάδα στην Επιτροπή Κεφαλαιαγοράς και κατά πόσο θα είναι έτοιμη να αντιμετωπίσει κάτι τέτοιο. Ποια η υλικοτεχνική υποστήριξη που θα έχει αυτή η μονάδα; Τέθηκαν τα ερωτήματα αυτά και από τους εκπροσώπους της Επιτροπής Κεφαλαιαγοράς.

Να σημειώσουμε ότι ήδη από το 2021 και πολύ πιο έντονα κατά τον Ιανουάριο του 2022, με αφορμή την τότε νομοθέτηση που αφορούσε το πλαίσιο λειτουργίας της Επιτροπής Κεφαλαιαγοράς, ο Σύλλογος Εργαζομένων είχε αναδείξει σωρεία προβλημάτων στη λειτουργία της Επιτροπής. Είχε καταγγείλει ότι δεν επήλθε ο απαιτούμενος εκσυγχρονισμός και η αναμενόμενη θωράκιση του φορέα και είχε καταγγείλει ότι υπάρχει κίνδυνος μη βιωσιμότητας και αποτελεσματικής λειτουργίας της Επιτροπής Κεφαλαιαγοράς, καθώς τα προβλήματα διογκώνονται ολοένα και περισσότερο χωρίς να διαφαίνονται λύσεις. Σήμερα, βέβαια, το ίδιο μας κατέθεσε ο εκπρόσωπος εργαζομένων της Επιτροπής Κεφαλαιαγοράς και όπως είπα και πριν έφτασε να πει ότι η κυβέρνησή σας και το Υπουργείο σας υπονομεύει το έργο της Επιτροπής και με το παρόν νομοσχέδιο.

Με βάση τα παραπάνω εμείς δεν είμαστε καθόλου βέβαιοι ότι η Επιτροπή Κεφαλαιαγοράς είναι σε θέση να ανταπεξέλθει στα επιπρόσθετα καθήκοντα που της αναθέτετε. Πιστεύουμε ότι δεν έχει το αναγκαίο προσωπικό ούτε την απαραίτητη υλικοτεχνική υποδομή και την κατάλληλη εκπαίδευση και εμπειρία και φυσικά της αναθέτετε καθήκοντα με τα οποία διαφωνεί διότι θεωρεί εαυτόν αναρμόδιο.

Στο τρίτο μέρος του σχεδίου νόμου, που αφορά τη θέσπιση πανευρωπαϊκού ατομικού συνταξιοδοτικού προϊόντος, ακούσαμε τον εκπρόσωπο των συνταξιούχων, ο οποίος είναι κάθετα αντίθετος με αυτό το μέρος του νομοσχεδίου.

Εμείς σε κάθε περίπτωση καλούμε την κυβέρνηση να αποσύρει το άρθρο 46 και να μας εξηγήσει για ποιο λόγο έπρεπε να τεθεί έτσι αυτό το νομοθέτημα σε νομοσχέδιο του Υπουργείου Οικονομικών. Είναι κάτι το οποίο αφορά όλους τους Έλληνες και θα έπρεπε να έρθει μετά από διαβούλευση με τους αρμόδιους φορείς. Ουσιαστικά όποιος έχει χρήματα για αποταμίευση και επένδυση θα μπορεί να επενδύει σε ένα ευρωπαϊκό συνταξιοδοτικό πρόγραμμα και αυτά όλα σε συνδυασμό με τον τρόπο με τον οποίο έχετε χειριστεί αυτά τα τέσσερα χρόνια το ασφαλιστικό σύστημα της χώρας και τον τρόπο με τον οποίο θέλετε να συνεχίσετε με την ιδιωτικοποίηση της επικουρικής ασφάλισης πραγματικά δημιουργούν μεγάλες επιφυλάξεις και προβληματισμούς για το μέλλον του δημόσιου ασφαλιστικού συστήματος της χώρας μας.

Φυσικά η παρούσα νομοθετική πρωτοβουλία έρχεται να ρυθμίσει ένα ήδη ψηφισμένο Κανονισμό της Ευρωπαϊκής Ένωσης, ένα, δηλαδή, δεσμευτικό για τη χώρα μέτρο. Η δεσμευτικότητα όμως αυτή από μόνη της δεν αρκεί για να θέσει την υλοποίησή του εκτός, όχι μόνο της δικής μας κρίσης, αλλά και του κόσμου που δεν μπορεί να καλύψει τις ανάγκες διαβίωσης του πέρα από τις 15 μέρες του μήνα και τον καλείτε εσείς με αυτό το νομοσχέδιο λίγο πριν τις εκλογές να αποταμιεύσει για να εξασφαλίσει μια πρόσθετη ιδιωτική σύνταξη.

Αυτά για την ώρα. Θα πούμε περισσότερα στην επόμενη συνεδρίαση και φυσικά στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ την κυρία Ελευθεριάδου.

Το λόγο έχει ο Υφυπουργός Οικονομικών ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Ακούσαμε την Εισηγήτρια της Αξιωματικής Αντιπολίτευσης σήμερα και τον «Αναπληρωτή» Εισηγητή της συγκεκριμένης παράταξης, στην επί της αρχής συνεδρίαση, να λένε, ότι άλλο νομοσχέδιο βγήκε στη διαβούλευση και άλλο κατατέθηκε στην Επιτροπή Οικονομικών για να συζητηθεί και να πάει και να γίνει νόμος του κράτους. Δεν έχει αλλάξει απολύτως τίποτα. Το νομοσχέδιο που βγήκε στη διαβούλευση, είναι το ίδιο που κατατέθηκε προς συζήτηση και ψήφιση στη βουλή των Ελλήνων. Απολύτως καμία αλλαγή. Μιλήσατε για τα άρθρα 57 και 58 του νομοσχεδίου, για τον νόμο 4557/18 και τα άρθρα υπάρχουν μέσα. Όπως ακριβώς το νομοσχέδιο βγήκε στη διαβούλευση, έτσι ακριβώς κατατέθηκε προς συζήτηση στην Επιτροπή Οικονομικών Υποθέσεων.

Πάμε τώρα σε αυτό το οποίο παπαγαλίζετε. Το είπε ο κ. Αλεξιάδης στην αρχική του τοποθέτηση, στην προηγούμενη συνεδρίαση επί της αρχής και επαναλάβατε ακριβώς τα ίδια. Τώρα τι σημαίνει αυτό, βρείτε τα μεταξύ σας. Ειπώθηκε, λοιπόν, ότι νομοθετούμε στο τέλος της θητείας και φέρνουμε νομοθετήματα και έπρεπε να μην φέρουμε νομοθετήματα προεκλογικά, ενώ σας κατηγορούσαμε εσάς ότι φέρατε νομοσχέδιο για τον Ποινικό Κώδικα. Είναι τεράστια η διαφορά, οι δύο χρονικές περίοδοι, σήμερα. Εμείς, ο Πρωθυπουργός Κυριάκος Μητσοτάκης, έχει πει από την αρχή της θητείας, ότι εκλογές θα γίνουν στο τέλος της θητείας και το έχει κάνει πράξη. Εκλογές έχουμε ακριβώς στο τέλος της τετραετούς θητείας. Προσδιόρισε πριν από μερικές ημέρες στο Υπουργικό Συμβούλιο την ημερομηνία των εκλογών και είπε ότι είναι 21 Μαΐου. Άρα, τα νομοσχέδια έρχονται κανονικά, όπως προβλέπεται, όπως είχαν προγραμματιστεί και σχεδιαστεί.

Ποια η διαφορά με εσάς; Η διαφορά με εσάς, κυρία συνάδελφε - και κύριε συνάδελφε, γιατί και οι δύο τα ίδια πράγματα είπατε - είναι, ότι ενώ είχαν προηγηθεί οι ευρωεκλογές και είχε συντριβεί η παράταξή σας με το αποτέλεσμα - το θυμάστε, μην το επαναλαμβάνω - και ενώ εξαγγείλατε εκλογές, τελικά αποφασίσατε να ανοίξετε ακόμα μια βδομάδα τη Βουλή για να φέρετε τον Ποινικό Κώδικα. Τον Ποινικό Κώδικα που ήταν αντίθετος ο πρώην Υπουργός, ο κ. Κοντονής. Και δεν χρειάζεται να πω το λόγο, γιατί αν χτυπήσετε στο Google και δείτε τις δηλώσεις που έκανε και κάνει μέχρι σήμερα, θα καταλάβετε γιατί.

Τελειώνοντας, θα ήθελα να κάνω μια ακόμη παρατήρηση. Είπατε, ότι άλλα είπα στην ακρόαση των φορέων, ενώ αντέδρασαν όλοι οι φορείς, τους οποίους ακούσαμε με προσοχή και τους ευχαρίστησα στο νομοσχέδιο. Τι είπα ακριβώς και δείτε τα πρακτικά. Είπα ότι για τον κορμό του νομοσχεδίου, που είναι τα άρθρα για τη διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες, δεν υπήρξε κάποια σημαντική ουσιαστική παρατήρηση. Άκουσα με προσοχή όλες τις παρατηρήσεις όλων των θεσμικών φορέων, όπως κάνω πάντα, θα τις λάβουμε υπόψιν και ό,τι χρειάζεται βελτίωση θα γίνει βελτίωση, όπως κάνουμε και σε άλλα νομοσχέδια. Σας ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Εμείς ευχαριστούμε κύριε Υπουργέ.

Το λόγο έχει ο Ειδικός Αγορητής του Κ.Κ.Ε., κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.) :** Σας ευχαριστώ κύριε Πρόεδρε.

Με το παρόν σχέδιο νόμου η Κυβέρνηση, κατά τη γνώμη μας, συνεχίζει τις αντιλαϊκές αναδιαρθρώσεις και παρεμβάσεις με σειρά μέτρων, προκειμένου να διασφαλίσει, οι προβλεπόμενες εκταμιεύσεις από το Ταμείο Ανάκαμψης, αλλά και από μηχανισμούς χρηματοδότησης προς τους επιχειρηματικούς ομίλους της Ευρωπαϊκής Ένωσης, με κεντρικό ζητούμενο, να φορτωθεί η νέα καπιταλιστική κρίση που είναι σε εξέλιξη, στις πλάτες του λαού, προκειμένου να ανοίξουν νέα πεδία κερδοφορίας για το κεφάλαιο.

Ένα πρώτο πλέγμα μέτρων του σχεδίου νόμου, είναι η προσπάθεια που κάνει η Κυβέρνηση για συγκέντρωση όλων των περιουσιακών στοιχείων που δεσμεύονται ή κατάσχονται ενόψει δήμευσης, στο πλαίσιο ποινικής διαδικασίας, μέσω της δημιουργίας ενός κεντρικού φορέα διαχείρισης, Γενική Διεύθυνση του ΣΔΟΕ, με αρκετά διευρυμένες αρμοδιότητες, μέχρι του σημείου να προβαίνει στην αξιοποίηση των δεσμευμένων, συμπεριλαμβανομένων και των κατασχεμένων περιουσιακών στοιχείων, πριν από την έκδοση αμετάκλητης απόφασης, που καθορίζει την τύχη τους, όπως αναφέρει χαρακτηριστικά, καθώς και να εκποιεί και να διαθέτει περιουσιακά στοιχεία για την κάλυψη αναγκών του ευρύτερου δημόσιου τομέα, ακόμα και Νομικών Προσώπων Ιδιωτικού Δικαίου και παράλληλα, μέσω της ΕΤΑΔ, στην εκποίηση της ακίνητης περιουσίας, με ευνοϊκούς όρους σε ιδιώτες.

Βέβαια και η προηγούμενη κυβέρνηση του ΣΥΡΙΖΑ είχε τροποποιήσει τη σχετική νομοθεσία, για το ξέπλυμα του μαύρου χρήματος και τη χρηματοδότηση της τρομοκρατίας με τον ν.4557/18 ενσωματώνοντας σειρά Οδηγιών της Ε.Ε., χωρίς βέβαια να υπάρξει κανένα ουσιαστικό αποτέλεσμα. Αυτή τη φορά, βέβαια, η κυβέρνηση της ΝΔ προχωρά στον εκσυγχρονισμό, όπως λέει, της νομοθεσίας σε σχέση με τη διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες. Όμως, ο καθένας μπορεί εύκολα να δει τη μεγάλη υποκρισία τόσο της παρούσας κυβέρνησης της ΝΔ όσο και των άλλων κομμάτων της αντιπολίτευσης περί ελέγχου του μαύρου χρήματος. Δεν είναι η πρώτη φορά που λένε κάτι τέτοιο. Το λένε γιατί ούτε θέλουν ούτε και μπορούν να ελέγξουν, και εδώ στη χώρα μας όπως και η Ε.Ε., σε ευρωπαϊκό επίπεδο το μαύρο χρήμα. Στο πλαίσιο της οικοδόμησης του γνωστού αντιδραστικού χώρου ελευθερίας, ασφάλειας και δικαιοσύνης, έχουν παρθεί μέτρα, όπως η δήμευση περιουσίας στο πλαίσιο καταπολέμησης του ξεπλύματος μαύρου χρήματος από εγκληματικές δραστηριότητες. Συστάθηκε νέα Αρχή καταπολέμησης της νομιμοποίησης εσόδων.

Επιπλέον, όλα αυτά τα χρόνια για την αντιμετώπιση του φαινομένου υπήρξε δραστηριοποίηση και μια σειρά άλλων διακρατικών οργάνων, όπως η ομάδα χρηματοπιστωτικής δράσης, η επιτροπή ειδικών του συμβουλίου της Ευρώπης, ο ΟΗΕ, ενώ ενισχύθηκε ο γνωστός τρομονόμος με τον εμπλουτισμό των διατάξεων του άρθρου 187α και επομένως του ποινικού κώδικα. Δεν ισχύουν τα όσα λέγονται ότι δήθεν η μείωση κατά 65%, - 70% της δέσμευσης περιουσιακών στοιχείων οφείλεται στην πάταξη του φαινομένου της νομιμοποίησης εσόδων από εγκληματικές δραστηριότητες. Σημαίνει, μάλιστα, το εντελώς αντίθετο. Απλά, έχουνε βρει πιο αποτελεσματικούς τρόπους διαφυγής και νομιμοποίησης. Γιατί, λοιπόν, όλες αυτές οι προσπάθειες κατά το παρελθόν δεν αντιμετώπισαν το πρόβλημα; Διότι, έτσι όπως λειτουργεί το σύστημα με την ελεύθερη κίνηση κεφαλαίων, τις offshore εταιρείες, την ανάπτυξη του ανταγωνισμού ανάμεσα στα μονοπώλια, το κυνηγητό του μεγαλύτερου ποσοστού κέρδους, τέτοια φαινόμενα όχι μόνο δεν μπορούν να καταπολεμηθούν, αλλά ούτε και να ελεγχθούν. Η διαφθορά, η εξαγορά, τα ανταλλάγματα, το οικονομικό έγκλημα, προκύπτει από τις σχέσεις των επιχειρηματικών ομίλων και τους μηχανισμούς του αστικού κράτους και τα στελέχη του πολιτικού συστήματος. Στελέχη κομμάτων και κυβερνήσεων. Τρέφεται από τις ιδιωτικοποιήσεις, συμπράξεις δημόσιου και ιδιωτικού τομέα, τους διάφορους αναπτυξιακούς νόμους και ούτω καθεξής.

Τα ίδια ισχύουν και για τη φοροδιαφυγή. Το πιο χαρακτηριστικό παράδειγμα είναι το εφοπλιστικό κεφάλαιο. Οι εφοπλιστές έχουν 56 φοροαπαλλαγές, με βάση τα στοιχεία που οι ίδιοι δημοσιεύουν πληρώνουν για ετήσιους φόρους τα ναύλα δύο και τριών ημερών. Το ποσοστό συμμετοχής τους στους συνολικούς φόρους που εισπράττει το κράτος είναι ελάχιστο. Σας υπενθυμίζω την κοροϊδία της εθελοντικής προσφοράς μερικών ευρώ από τα κέρδη τους, οι εφοπλιστές και όχι μόνο, όταν ο λαός καλείται να πληρώσει διαρκώς τα μαλλιά της κεφαλής του. Άλλωστε, όλοι οι προϋπολογισμοί τα τελευταία χρόνια αποτυπώνουν τη νομιμοποιημένη κλοπή του λαϊκού εισοδήματος. Πληρώνουν λιγότερο από το 5% οι επιχειρηματικοί όμιλοι, το 5% της φορολογίας, με τον λαό να σηκώνει το 75% και πλέον των άμεσων και έμμεσων φόρων.

Βέβαια, πού και πού βγαίνουν στην επιφάνεια και ορισμένες περιπτώσεις, μέσα από τον αδυσώπητο ανταγωνισμό μεταξύ των επιχειρηματικών ομίλων. Να γιατί λέμε ότι είναι υποκρισία αυτών που λένε ναι στην ελεύθερη αγορά και στην ελεύθερη κίνηση κεφαλαίων και δίνουν όρκους πίστης στην ανάπτυξη της ανταγωνιστικότητας και από την άλλη πιστεύουν ότι με τέτοια νομοθετήματα μπορεί να αντιμετωπιστεί η κατάσταση. Το ζητούμενο είναι να αντιμετωπιστεί στη ρίζα του το πρόβλημα.

Αυτό που χρειάζεται κατά την άποψή μας, είναι άλλος δρόμος οργάνωσης της οικονομίας και της κοινωνίας. Μια οικονομία που θα είναι σχεδιασμένη με τρόπο τέτοιο που να ικανοποιεί σημερινές σύγχρονες ανάγκες αυτών που παράγουν τον πλούτο και όχι τα κέρδη μιας χούφτας κεφαλαιοκρατών.

Το δεύτερο πλέγμα μέτρων που εισάγει το σχέδιο νόμου, αφορά την ενίσχυση της ιδιωτικής ασφάλισης. Την ανάπτυξη της εγχώριας κεφαλαιαγοράς ως μοχλού χρηματοδότησης των επιχειρηματικών ομίλων μέσω του εκσυγχρονισμού, ακριβώς για να επιτελεστεί ο στόχος αυτός της Επιτροπής Κεφαλαιαγοράς.

Ειδικά, σε ότι αφορά το ασφαλιστικό. Επιχειρείται η παραπέρα ιδιωτικοποίηση και η προώθηση του κεφαλαιοποιητικού συστήματος, με σκοπό οι επιχειρηματικοί όμιλοι να βάλουν δισεκατομμύρια στο χέρι, θεσπίζοντας, εκτός όλων των άλλων, το πανευρωπαϊκό ατομικό συνταξιοδοτικό προϊόν. Η πραμάτεια νέων κατηγοριών, συνταξιοδοτικών προϊόντων πανευρωπαϊκής εμβέλειας, δηλαδή, προγραμμάτων ιδιωτικής ασφάλισης, προωθούνται σε συνθήκες διαρκών περικοπών και αλλεπάλληλων αξιολογήσεων στα ασφαλιστικά συστήματα της ευρωζώνης και της Ευρωπαϊκής Ένωσης. Έχοντας υπόψη τις εντολές της Ευρωπαϊκής Επιτροπής, τα ιδιωτικά αυτά ασφαλιστήρια εθελοντικής ατομικής σύνταξης, θα πωλούνται σε ολόκληρη την Ευρωπαϊκή Ένωση και θα προσφέρονται από ασφαλιστικές εταιρείες, τράπεζες, ταμεία επαγγελματικής συνταξιοδότησης, επιχειρήσεις επενδύσεων και διαχειριστές περιουσιακών στοιχείων. Η Κομισιόν συνιστά στα κράτη μέλη να επιφυλάσσουν, όπως αναφέρει, την ίδια φορολογική μεταχείριση στο προϊόν αυτό, με εκείνο που ισχύει για παρόμοια υφιστάμενα εθνικά προϊόντα, έτσι ώστε να διασφαλιστεί, ότι η νέα πραμάτεια θα ξεκινήσει με τις πλέον ευνοϊκές συνθήκες. Και συνεχίζει μάλιστα τις οδηγίες, λέγοντας, ότι αυτά τα νέα προϊόντα θα ενισχύσουν το σχέδιο της Ευρωπαϊκής Επιτροπής για μια ένωση κεφαλαιαγορών, βοηθώντας να διοχετεύονται οι αποταμιεύσεις σε μακροπρόθεσμες επενδύσεις στην Ευρωπαϊκή Ένωση. Άρα, το δεύτερο μέρος του νομοσχεδίου αναφορικά με τις αλλαγές στην Επιτροπή Κεφαλαιαγοράς με τη σύσταση επιτροπής λήψης μέτρων εξυγίανσης και το τρίτο μέρος, σχετικά με τη θέσπιση του πανευρωπαϊκού ατομικού συνταξιοδοτικού προϊόντος, έχουνε άμεση συνάφεια. Να θυμίσω τι λέει το Ίδρυμα Οικονομικών και Βιομηχανικών Ερευνών, το γνωστό ΙΟΒΕ, σε έκθεσή του με θέμα «Ενίσχυση της αποταμίευσης και ανάπτυξη με μοχλό την κεφαλαιαγορά». Λέει, «τα μέτρα ενίσχυσης της εγχώριας κεφαλαιαγοράς και η μεταρρύθμιση του ασφαλιστικού συστήματος, λειτουργούν συμπληρωματικά». Και στο πλαίσιο αυτό μάλιστα, προτείνει και μόνιμα κίνητρα για την τόνωση των επιλεγμένων κατηγοριών επενδύσεων.

Όλα αυτά λοιπόν, αποτελούν τη ραχοκοκαλιά του κοινού προγράμματος Νέας Δημοκρατίας, Σύριζα, ΠΑΣΟΚ. Και ας τσακώνονται σαν τα κοκόρια, ας βγαίνουν στα κεραμίδια. Αυτά λοιπόν έχει να αντιμετωπίσει ο λαός την επόμενη μέρα. Το κεφάλαιο, οι κυβερνήσεις στην Ευρωπαϊκή Ένωση, ο ΣΕΒ στην Ελλάδα μαζί με Νέα Δημοκρατία, Σύριζα, ΠΑΣΟΚ, αντιμετωπίζουν την ασφάλιση και τη σύνταξη ως κόστος για την εργοδοσία και το κράτος που πρέπει να μειωθεί για να κάνουν φθηνότερη τη εργατική δύναμη. Αυξάνουν τα όρια ηλικίας συνταξιοδότησης, πετσοκόβουν συντάξεις. Κατεδαφίζουν ό,τι έχει απομείνει από το κοινωνικοασφαλιστικό σύστημα. Μειώνουν ασφαλιστικές εισφορές, εμπορευματοποιούν και ιδιωτικοποιούν την υγεία. Αυτός είναι ο πυρήνας όλων των αντί ασφαλιστικών μεταρρυθμίσεων στην Ελλάδα, όπως γίνεται στη Γαλλία και παντού σε όλο τον κόσμο.

Καθόλου τυχαίες οι αλλαγές που προώθησε για παράδειγμα η κυβέρνηση του Μακρόν στη Γαλλία για το συνταξιοδοτικό. Σε συνδυασμό με προηγούμενες κυβερνήσεις που είχαν δρομολογήσει αντίστοιχα μέτρα του Σαρκοζί, του Ολάντ, παρουσιάζονται ως της ίδιας εμβέλειας με τις αντιλαϊκές μεταρρυθμίσεις ακόμα παλαιότερα η Θάτσερ στη δεκαετία του 80 και τους νόμους Χάρτς του σοσιαλδημοκράτη Σρέντερ στις αρχές του 2010 στο όνομα της ανταγωνιστικότητας της βρετανικής και γερμανικής οικονομίας αντίστοιχα. Τα ίδια συμβαίνουν και στη χώρα μας. Μα, αυτό δεν προσπάθησε να κάνει η κυβέρνηση του ΠΑΣΟΚ το 2001 στην Ελλάδα;

Ποιος δεν θυμάται τη μεταρρύθμιση «Γιαννίτση» το 2001, που τότε εμποδίστηκε από τις λαϊκές αντιδράσεις.

Για να εφεύρουν τότε ένα μεγάλο ψέμα, ότι, τάχα μου, η χώρα οδηγήθηκε στην χρεοκοπία και προσπαθούσαν με χυδαίο τρόπο να φορτώσουν στον λαό την κρίση του 2010 – 2018, που την πλήρωσε ο λαός μας με αιματηρές θυσίες, για να μπορέσει να ανακάμψει το κεφάλαιο.

Τα ίδια έλεγαν και τη δεκαετία του ‘90, όταν ξεκίνησε το ξήλωμα με τους νόμους «Σιούφα – Σουφλιά», που ξεσήκωσαν και τότε μεγάλες αντιδράσεις και εργατικές κινητοποιήσεις.

Μετά από κάθε μεταρρύθμιση και η Νέα Δημοκρατία και το ΠΑ.ΣΟ.Κ. και το ΣΥ.ΡΙΖ.Α., διαβεβαίωναν ότι το ασφαλιστικό εξυγιάνθηκε και ότι τα Ταμεία είναι πλέον βιώσιμα μέχρι την επομένη.

Το ίδιο κάνουν και τώρα, μέσω Γαλλίας συκοφαντούν την οργανωμένη πάλη, τη μόνη, που μπορεί να βάλει εμπόδια στην αντιλαϊκή πολιτική τους και στρώνουν το έδαφος και για τον επόμενο γύρο της επίθεσης.

Από αυτή την άποψη, το πραγματικό δίλημμα για τον λαό μας, δεν είναι ποια κυβέρνηση θα συνεχίζει να τον τσακίζει από την επομένη των εκλογών ή πόση σταθερή θα είναι αυτή για να υλοποιούν την αντιλαϊκή πολιτική.

Άλλωστε, η πρόσφατη ιστορία είναι ακόμα νωπή, δεν έχουμε μνήμη χρυσόψαρου.

Να θυμίσουμε τη συγκυβέρνηση Νέας Δημοκρατίας και ΠΑ.ΣΟ.Κ., όταν, μάλιστα, ο κ. Ανδρουλάκης ήταν Γραμματέας του ΠΑ.ΣΟ.Κ..

Να θυμίζουμε, επίσης, τη συγκυβέρνηση ΣΥ.ΡΙΖ.Α. – ΑΝ.ΕΛ. ή όταν από κοινού στη Βουλή, ΣΥ.ΡΙΖ.Α., Νέα Δημοκρατία και ΠΑ.ΣΟ.Κ., είχαν ψηφίσει το τρίτο μνημόνιο.

Τι τους εμποδίζει, λοιπόν, για μία επιπλέον συγκυβέρνηση σήμερα, προκειμένου να περάσουν τέτοιες βασικές στρατηγικές επιλογές, όπως είναι το συνταξιοδοτικό, το ασφαλιστικό γενικότερα;

Το ζητούμενο, λοιπόν, είναι από καλύτερες θέσεις ο λαός μας σήμερα να παλέψει, να βάλει εμπόδια και να δώσει τη μάχη για τα δικαιώματα και τις ανάγκες του απέναντι σε μία κλιμάκωση της αντιλαϊκής πολιτικής που, κατά την άποψή μας, θα είναι δεδομένη για την επόμενη μέρα. Αρκεί, όμως, να τους εμποδίσει ο λαός. Και νομίζω ότι η αποφασιστική κίνηση του Κ.Κ.Ε., που αποτελεί τη μόνη πραγματικά θετική έκπληξη για το λαό, που μπορεί να τα κάψει αυτά τα αντιλαϊκά σενάρια και να γίνει πρωταγωνιστής των εξελίξεων.

Αυτά, κύριε Πρόεδρε και σας ευχαριστώ πολύ.

Στο σημείο αυτό ο Πρόεδρος της Επιτροπής έκανε τη β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς, τον κ. Συντυχάκη.

Θα περάσουμε στην Ειδική Αγορήτρια του Κινήματος Αλλαγής, την κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, νομίζω ότι η ακρόαση φορέων ήταν αρκετά κατατοπιστική.

Ακούσαμε από τον Εισηγητή της Νέας Δημοκρατίας στην κατ’ αρχήν συζήτηση τη βαρύγδουπη η δήλωση, ότι με τις διατάξεις του νομοσχεδίου αυτού η χώρα μας ανεβαίνει κατηγορία. Υποτίθεται ότι χάρη στο νέο ενιαίο πλαίσιο για την ανάκτηση και τη διαχείριση των δεσμευμένων, κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες.

Βεβαίως, από αυτά που ακούσαμε στην ακρόαση φορέων, δεν είναι καθόλου ενθαρρυντικά και δεν συμβαδίζουν με την εικόνα της αναβάθμισης.

Ακούσαμε ότι η Γενική Διεύθυνση του Σώματος Δίωξης Ηλεκτρονικού Εγκλήματος έχει κενές το 1/3 των οργανικών θέσεων της. Και αυτό, γιατί από το 2015 και μετά έχει μείνει χωρίς σοβαρή στελεχιακή υποστήριξη.

Το φιάσκο με τις χιλιάδες παραγραφές υποθέσεων την περίοδο του ΣΥ.ΡΙΖ.Α., δεν ήταν τυχαίο και οφείλεται στις οργανωτικές παλινωδίες της περιόδου.

Ακούσαμε ότι οι νέοι εργαζόμενοι από την κινητικότητα στερούνται των απαραίτητων προσόντων, ώστε να καταστούν αμέσως αποτελεσματικοί στη διαχείριση των εισαγγελικών παραγγελιών.

Ακούσαμε, επίσης, ότι η Γενική Διεύθυνση του Σώματος Δίωξης Ηλεκτρονικού Εγκλήματος στερείται το αναγκαίο και εξειδικευμένο προσωπικό, το οποίο είναι απαραίτητο για να λειτουργήσει το Κεντρικό Μητρώο Διαχείρισης Δεσμευμένων και Δημευμένων Περιουσιακών Στοιχείων.

Συνεπώς, είμαστε πολύ μακριά από την υποτιθέμενη αναβάθμιση της χώρας στο πεδίο αυτό.

Εμείς για τα θέματα αυτά, έχουμε προτείνει με την τροπολογία που καταθέσαμε στο προηγούμενο νομοσχέδιο του Υπουργείου Οικονομικών, την προσωπική διαφορά, όχι μόνο να τη λαμβάνουν νέοι υπάλληλοι του Υπουργείου Οικονομικών, που έχουν προσληφθεί ως τώρα, αλλά και αυτοί που θα προσληφθούν στο μέλλον.

Έτσι θα λυθεί, έστω και προσωρινά, το ζήτημα της προσέλκυσης προσωπικού υψηλών προσόντων στην Ανεξάρτητη Αρχή Δημοσίων Εσόδων και στις Υπηρεσίες του Υπουργείου Οικονομικών.

Υπάρχει και ένα ζήτημα επί της αρχής, που μας βρίσκει αντίθετους. Επαναλαμβάνω, δεν μπορούμε να καταλάβουμε γιατί εμπλέκεται, στις διατάξεις του Α’ Μέρους σχετικά με τη διαχείριση των δεσμευμένων -συμπεριλαμβανομένων και των κατασχεμένων και των δημευμένων περιουσιακών στοιχείων, τα οποία προέρχονται από εγκληματικές δραστηριότητες- στην ΕΤΑΔ Α.Ε. (*Εταιρεία Ακινήτων Δημοσίου*). Προβλέπεται ότι, στην περίπτωση ακινήτου μεγάλης οικονομικής αξίας, η διαχείριση, κατά το διάστημα της δέσμευσης, δύναται να ανατεθεί στην ΕΤΑΔ Α.Ε. Αλήθεια, τόσο καλά τα έχει πάει η ΕΤΑΔ με τη διαχείριση των 70 χιλιάδων ακινήτων, την κυριότητα των οποίων τής δώσατε; Τα έχει αξιοποιήσει στο μέγιστο και τώρα της μένει και χρόνος και για αυτά τα ακίνητα;

Αλλά και καλά να τα πήγαινε με την αξιοποίηση των ακινήτων, το βασικό ζήτημα είναι ότι η ΕΤΑΔ είναι θυγατρική του Υπερταμείου, η περιουσία του οποίου, που παραχωρήθηκε για 99 χρόνια, λειτουργεί σύμφωνα με τις διατάξεις του ΣΥΡΙΖΑ ως εγγύηση για το δημόσιο. Τι δουλειά έχουν τα κατασχεμένα ακίνητα σε αυτό το καθεστώς; Μπορείτε να μας το εξηγήσετε;

Ξέρετε, από την αρχή της διακυβέρνησής σας, υπήρξατε ιδιαίτερα περιποιητικοί με το Υπερταμείο. Όχι μόνο δεν επαναδιαπραγματευθήκατε κανέναν από τους εξευτελιστικούς όρους του, αλλά συνεχίσατε να του δίνετε ύλη. Φροντίσατε να μην επιστραφούν, στο δημόσιο, μια σειρά από τα 10.119 ακίνητα, τα οποία είχαν εν κρυπτώ μεταφερθεί από την κυβέρνηση του ΣΥΡΙΖΑ στο Υπερταμείο και τα οποία το ΣτΕ έκρινε ότι παρανόμως μεταφέρθηκαν. Αυξήσατε τα ανώτατα όρια των αμοιβών των Προέδρων, των Διευθυνόντων ή Εντεταλμένων Συμβούλων των δημοσίων επιχειρήσεων, που έχουν μεταβιβαστεί στο Υπερταμείο. Αυξήσατε το έργο του Υπερταμείου, υπάγοντας την εταιρεία συμμετοχής 5G Α.Ε. και το Ταμείο «Φαιστός». Αυξήσατε το έργο του Υπερταμείου, χαρίζοντας σε αυτό, μέσω του ΤΑΙΠΕΔ, την ωρίμανση συμβάσεων στρατηγικής σημασίας, που θα χρηματοδοτηθούν από το Ταμείο Ανάκαμψης και Ανθεκτικότητας, για τις οποίες συνεχίζετε να νομοθετείτε ad hoc σχεδόν σε κάθε νομοσχέδιο του Υπουργείου Οικονομικών. Καταστήσατε το ΤΑΙΠΕΔ εθνικό φορέα ανάθεσης συμβάσεων μέχρι και για τους καθορισμούς των δασών. Το έχω ξαναπεί, από αυτήν εδώ την αίθουσα, κύριε Υπουργέ. Έτσι που θα πάτε, θα καλείτε στα Υπουργικά Συμβούλια και τη Διοίκηση του ΤΑΙΠΕΔ.

Επιπλέον, θέλω να σας πω ότι, ενώ αντιλαμβανόμαστε την ανάγκη για τον ρυθμιστικό ρόλο της Επιτροπής Κεφαλαιαγοράς για την ανάκαμψη και εξυγίανση κεντρικών αντισυμβαλλομένων, δεν μπορούμε να μη σταθούμε σε όσα ακούστηκαν στην ακρόαση φορέων. Σε κάθε νομοσχέδιο που συζητήσαμε, με αρμοδιότητες της Επιτροπής Κεφαλαιαγοράς, ακούμε το ίδιο πράγμα: Σοβαρή έλλειψη εξειδικευμένου προσωπικού και αποχώρηση υπαλλήλων.

Από το ΣΥΡΙΖΑ, που δεν είχε καλή σχέση με τις Ανεξάρτητες Αρχές, δεν περιμέναμε κάτι για την ενίσχυση της κεφαλαιαγοράς. Γι’ αυτό ίσως και επί των ημερών τους δημιουργήθηκε και το σοβαρό σκάνδαλο της FOLLI FOLLIE. Αλλά και από τη Νέα Δημοκρατία, που υποτίθεται ότι ενδιαφέρεται για τις αγορές, είναι ντροπή, μετά από 4 χρόνια διακυβέρνησης, η Επιτροπή Κεφαλαιαγοράς να φαίνεται αποστεωμένη σε επίπεδο προσωπικού.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ την κυρία Αντωνίου. Περνάμε, τώρα, στον Ειδικό Αγορητή της Ελληνικής Λύσης κύριο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κατ’ αρχήν, ελπίζουμε να μας απαντήσετε, κύριε Υπουργέ, σήμερα, στις δύο απλές ερωτήσεις, που θέσαμε στην πρώτη Επιτροπή, όσον αφορά στον φορέα Απόκτησης και Επαναμίσθωσης Ακινήτων, το εγκεκριμένο από την Ευρωπαϊκή Ένωση κυπριακό μοντέλο για την πρώτη κατοικία των ευάλωτων, καθώς, επίσης, την περίεργη εκτίμηση του Υπουργείου σας για το ακίνητο στην οδό Φειδίου.

Επίσης, για το ύψος που έχει διαμορφωθεί το ιδιωτικό μας χρέος, για το οποίο μάς είχε ενημερώσει ο κ. Σταϊκούρας ότι, στα τέλη Ιουνίου του 2022, είχε φτάσει στα 406 δισεκατομμύρια. Αλήθεια, πως είχατε υπολογίσει, τότε, ότι αντιστοιχούσε κάτω από το 130% του ΑΕΠ μας; Τριακόσια δισεκατομμύρια ΑΕΠ έχουμε;

Ξεκινώντας τη συζήτηση επί των άρθρων, ο σκοπός του παρόντος στο πρώτο είναι ασαφής επειδή αναφέρεται στη διαχείριση, τόσο των δεσμευμένων περιουσιακών στοιχείων όσο κατασχεμένων και δημευμένων από εγκληματικές δραστηριότητες. Επιπλέον, στη χρήση τους για την εξυπηρέτηση του δημοσίου συμφέροντος, για κοινωνικούς σκοπούς ή για την ικανοποίηση του αιτήματος, όπου μας δημιουργεί κάποιες επιφυλάξεις. Οι ερωτήσεις μας εδώ, είναι οι εξής. Πρώτον, γιατί χρειάζεται νέο πλαίσιο; Πώς διαχειρίζονται σήμερα και τι προβλήματα υπάρχουν; Δεύτερον, δεν πρέπει να μας δοθούν τα ποσά που αναφερόμαστε, όταν μιλάμε για κατασχεμένα; Σε σχέση με την αναφορά σε δημόσιο συμφέρον, θα μπορούσε να είναι κατά την ορολογία του ΣτΕ, στην περίπτωση της αντισυνταγματικής μείωσης των συντάξεων και η πληρωμή του μη βιώσιμου δημόσιου χρέους μας; Ο όρος πάντως κοινωνικοί σκοποί είναι αόριστος. Εκτός αυτού δεν εξασφαλίζεται ούτε η διαφάνεια ούτε η λογοδοσία, αφού μπορεί να τα διαχειρίζεται η θυγατρική του υπερταμείου των ξένων η ΕΤΑΔ, που δεν ανήκει στο δημόσιο σύμφωνα και με το ΣτΕ, ενώ δεν διευκρινίζεται εδώ ούτε καν η αμοιβή της, κάποια αμοιβή πρέπει να έχει.

Τέλος, δεν γίνεται καμία αναφορά σε μία αποτελεσματική χρήση, κάτι που είναι πολύ σημαντικό για να αποφεύγεται η ολιγωρία που διακρίνει τόσο στο δημόσιο όσο και στις ανεξάρτητες αρχές, όπως διαπιστώθηκε στο εγκληματικό δυστύχημα των Τεμπών. Δεν γίνεται αναφορά ούτε στη μεγιστοποίηση του οφέλους, αν είναι δυνατόν, κάτι που επίσης δεν διακρίνει το δημόσιο και το ΤΑΙΠΕΔ του υπερταμείου, όπως διαπιστώθηκε από την παραχώρηση των 14 αεροδρομίων έναντι 1,2 δισ. για 40 χρόνια, όταν το αντίστοιχο της Αττάλεια παραχωρήθηκε στην ίδια εταιρεία στη Fraport έναντι 7,2 δισ. και για 25 χρόνια, 7πλάσια τιμή και για λιγότερα χρόνια. Για παράδειγμα, δεν μπορεί να αποκλειστεί έτσι πως θα πωλούνται τα κατασχεμένα με αδιαφανείς διαδικασίες και σε εξευτελιστικές τιμές, οπότε θα ήταν αδιανόητο να στηρίξουμε τέτοια νομοθετήματα που δεν αποκλείουν τέτοιου είδους ενέργειες.

Στο άρθρο 2, είναι μεν θετική η δημιουργία ενός μητρώου, αλλά η καταγραφή πρέπει να υπάρχει ήδη. Υπάρχει; Εάν ναι, δεν αναφέρεται το κόστος του μητρώου για να διαπιστώσουμε εάν είναι συμφέρουσες αυτές οι αλλαγές.

Στο άρθρο 3 επιφυλασσόμαστε για τον ορισμό των μη δεκτικών ακριβούς αποτίμησης, όπως είναι για παράδειγμα τα τιμαλφή της παραγράφου θ. Τα τιμαλφή μπορούν να αποτιμηθούν, όπως επίσης οι μετοχές.

Στο άρθρο 4, γιατί εξαιρούνται τα τελωνεία; Δεν είναι αντίθετο με το σκοπό του ενιαίου πλαισίου διαχείρισης του άρθρου 1, ενώ εδώ αναφερόμαστε προφανώς σε σημαντικά ποσά;

Στο άρθρο 6, το θέμα είναι αν μπορεί να ανταπεξέλθει σε αυτό τον ρόλο η γενική διεύθυνση του ΣΔΟΕ και αν το κάνει, τηρώντας όλους τους νόμιμους τύπους, με δεδομένες τις αποτυχίες στη λίστα Λαγκάρντ κ.λπ.. Δεν χρειάζεται περαιτέρω στελέχωση, κρίνοντας από το ότι δεν αναφέρεται κόστος από το γενικό λογιστήριο του κράτους; Εφόσον δεν έχει αναφερθεί κόστος, θεωρητικά δεν υπάρχει ανάγκη περαιτέρω στελέχωσης, ενώ το αντίθετο ακριβώς είπε εκπρόσωπος του ΣΔΟΕ.

Στην παράγραφο 1ε υπάρχει για μία ακόμη φορά η πρόβλεψη συνεργασίας με αρμόδια όργανα της Ευρωπαϊκής Ένωσης, για την ανταλλαγή πληροφοριών και πρακτικών. Τι πληροφορίες θα ανταλλάσσονται; Θα μπορούσε να είναι και προσωπικά δεδομένα των κατασχεμένων; Τι σημαίνει στο 2β η διασφάλιση των ιδίων πόρων της Ευρωπαϊκής Ένωσης; Για παράδειγμα, ενδεχόμενη δήμευση κεφαλαίων από κακοδιαχείριση, όπως των επιδοτήσεων της ΚΑΠ, του ταμείο ανάκαμψης ή των απευθείας αναθέσεων της πανδημίας; Ποιος έχει προτεραιότητα στην περίπτωση αυτή, εάν ισχύει, η Ευρωπαϊκή Ένωση ή το δημόσιο και σε τι βαθμό; Καμία απάντηση, σε αυτά τα ερωτήματα. Για παράδειγμα, εάν κάποιος έχει πάρει δάνεια και μετά χρεοκοπήσει, θα αποπληρωθεί πρώτα η Ευρωπαϊκή Ένωση και μετά οι όποιοι πιστωτές; Θα μπορούσαν αυτά τα κεφάλαια να δοθούν για αποπληρωμή δανείων της Ευρωπαϊκής Ένωσης μέσω του υπερταμείου και της ΕΤΑΔ, αφού ως γνωστόν τα μερίσματα του υπερταμείου παρακρατούνται για την εξόφληση του μη βιώσιμου δημόσιου χρέους μας;

Στην παράγραφο 2βγ ορίζεται ότι η πώληση θα διενεργείται μόνο εάν το πλειστηρίασμα είναι στο 85% της αξίας εκτίμησης. Με βάση την παράγραφο 6 όμως, φαίνεται πως με απόφαση του Υπουργού, μετά από εισήγηση της επιτροπής του άρθρου 23, μπορεί να μειωθεί το τίμημα. Επίσης, μετά από τρεις δημοπρασίες είναι δυνατή η εκποίηση των περιουσιακών στοιχείων, με αναπροσαρμογή του κατώτατου τιμήματος. Δηλαδή, όπως το Ελληνικό;

Ένα άλλο πρόβλημα είναι, ποιος κάνει την εκτίμηση, καθώς επίσης πότε δρομολογείται η εκποίηση και ποιος την αποφασίζει; Ο Φορέας, σύμφωνα με το άρθρο 13 ή το δικαστήριο με βάση το άρθρο 17 και με τι κριτήρια; Εκτός αυτού, μπορεί να διενεργηθεί ακόμη και αν δεν υπάρχει τελεσίδικη καταδίκη των εμπλεκομένων, κάτι που τελικά ίσως τον αδικεί, εάν δικαιωθεί, αφού μπορεί να μην του επιστραφεί η πραγματική τους αξία μετά κατά το άρθρο 14.

Στο άρθρο 8, το γεγονός ότι η διαχείριση αυτού του μητρώου ανήκει αποκλειστικά στον Φορέα, δημιουργεί τον κίνδυνο απόκρυψης εκ μέρους του, περιουσιακών στοιχείων που προέρχονται από εγκληματικές ενέργειες, με στόχο την αξιοποίησή τους από συγκεκριμένα πρόσωπα και για συγκεκριμένους σκοπούς. Ποιος μας εγγυάται, ότι στο συγκεκριμένο μητρώο θα καταγράφονται όλα τα δεσμευμένα περιουσιακά στοιχεία, αφού θα τα διαχειρίζεται και θα τα εποπτεύει μόνο ο Φορέας; Με δεδομένο δε, το ότι δεν υπάρχει καταγραφή των παγίων του Δημοσίου, προκαλούνται μεγάλες αμφιβολίες, όσον αφορά τη διαφάνεια του μητρώου.

Με το άρθρο 9 τώρα, καθορίζονται πάρα πολλές Αρχές ως αρμόδιες για τη διαχείριση και καταχώριση των στοιχείων στο μητρώο, κάτι που εγγυάται τη διάχυση της ευθύνης και τελικά την ανευθυνότητα, όπως συνέβη με τα Τέμπη, σε περίπτωση που χαθούν ή διαγράφουν ακίνητα. Για παράδειγμα, περιλαμβάνονται Αστυνομικές και Λιμενικές Αρχές, η ανεξάρτητη ΑΑΔΕ, Φορολογικές και Τελωνειακές Αρχές, το ΣΔΟΕ, οι Εισαγγελίες Οικονομικού Εγκλήματος, οι Εισαγγελείες Εγκλημάτων Διαφθοράς, η Αρχή Καταπολέμησης Νομιμοποίησης Εσόδων, ο Φορέας Διαχείρισης, το Ταμείο Παρακαταθηκών και Δανείων, οι εταιρείες διαχείρισης ακινήτων και η ΕΤΑΔ. Όλες αυτές οι Υπηρεσίες, θα μπορούσαν να καταχωρούν στοιχεία στο μητρώο, υπό την αίρεση του ελέγχου τους από το Φορέα Διαχείρισης, ο οποίος θα έπρεπε να είναι ο μόνος υπεύθυνος για τις μεταβολές, διορθώσεις και διαγραφές σε αυτό- το θεωρούμε αυτονόητο.

Περαιτέρω, με την παράγραφο 8 του άρθρου 14, μπορεί μετά την εκποίηση, να διαταχθεί η απόδοση του πλειστηριάσματος στον ιδιοκτήτη, πλην των εξόδων. Εδώ υπάρχει περίπτωση, να δεσμευτούν τιμαλφή ή μετοχές και να ξεπουληθούν, ως μη δεκτικά αποτίμησης, οπότε στη συνέχεια, να μην λάβει πίσω την πραγματική τους αξία ο ιδιοκτήτης, εάν δικαιωθεί, βέβαια, όπως προαναφέραμε.

Στο άρθρο 15, ο Φορέας Διαχείρισης μπορεί να αποφασίσει να αποδώσει τα δημευθέντα για κοινωφελείς σκοπούς, χωρίς να καθορίζεται ποιοι είναι αυτοί οι σκοποί. Δεν θα έπρεπε να υπάρχει σαφής πρόβλεψη, να προηγείται η αποζημίωση των τυχόν θυμάτων, όπως για παράδειγμα των Τεμπών, στις διατάξεις του άρθρου και μετά να ακολουθούσαν οι προβλέψεις για την εκποίηση και τη διάθεση των δημευμένων για κοινωνικούς σκοπούς;

Στο άρθρο 16, εκτός του ότι δεν αναφέρονται τα έξοδα διαχείρισης που θα παρακρατούνται για τις υπηρεσίες της ΕΤΑΔ, όλα τα υπόλοιπα είναι απαράδεκτα, αφού αφήνουν πεδίο υπεξαίρεσης ιδιωτικής περιουσίας και διασπάθισης δημοσίων πόρων.

Στο άρθρο 17, ξανά στην παράγραφο 2, αναφέρεται πως το δικαστήριο θα μπορεί να αποφασίσει να χρησιμοποιηθεί το ακίνητο για το δημόσιο συμφέρον ή για κοινωνικούς σκοπούς. Τι περιλαμβάνεται σε αυτά, γιατί να αποφασίζει το δικαστήριο τους κοινωνικούς σκοπούς; Ενδεχομένως, βέβαια, να μπορεί να αποφασίσει το δικαστήριο σε κάποιες περιπτώσεις, αλλά μόνο σε σχέση με την άμεση δικαίωση του θύματος και τίποτα άλλο. Στην παράγραφο 3, με την κατά παρέκκλιση καταγραφή στο μητρώο ακίνητης περιουσίας των ακινήτων, θα πρέπει πρώτα να δημιουργηθεί, επιτέλους, αυτό το μητρώο και μετά να ακολουθήσει η νομοθέτηση, έτσι ώστε να είναι κανείς εξασφαλισμένος ως προς τη διαφάνεια της τύχης του ακινήτου. Δυστυχώς, έτσι νομοθέτησε η Κυβέρνηση τον Φορέα των «κόκκινων δανείων» και τελικά δεν έχει ιδρυθεί ακόμη. Τέλος, γιατί θα πρέπει να ενημερώνεται η ΕΤΑΔ με την παράγραφο 3; Δεν είναι απαράδεκτο να ενημερώνουμε την ΕΤΑΔ συνεχώς;

Στο άρθρο 18, υπάρχει ένα νομοθετικό κενό, αφού δεν ορίζεται πώς θα καθορίζονται τα έξοδα διαχείρισης, όπως επίσης το άρθρο 21, ούτε φυσικά ορίζεται σαφώς το επιτόκιο, όπως προαναφέραμε, αφού καθορίζεται από τον Υπουργό με το άρθρο 24 παράγραφος 7. Επομένως, είναι αβέβαιη η επιστροφή των ποσών στο δικαιούχο.

Στο άρθρο 20, υπάρχει επίσης νομοθετικό κενό, ως προς το ύψος του επιτοκίου της έντοκης καταβολής. Εδώ θα έπρεπε να προβλέπεται ρητά, ότι εφαρμόζεται το επιτόκιο που ισχύει γενικά για τις οφειλές του Δημοσίου προς τρίτους, ενώ θα ήταν απαράδεκτο, εάν ισχύει το επιτόκιο που καθορίζει αυθαίρετα το Υπουργός, με το άρθρο 24 παράγραφος 7.

Στο άρθρο 21, όπως και στο άρθρο 18, θα έπρεπε να προβλέπεται ρητά στο νόμο, ο τρόπος υπολογισμού των δαπανών διαχείρισης ακινήτων. Ενδεικτικά, ως ποσοστό επί της ωφέλειας που αποκομίστηκε από τις μισθώσεις ή παραχωρήσεις ή ως μηνιαίο τέλος διαχείρισης- κάτι συγκεκριμένο. Είναι απαράδεκτο να αποφασίζεται από τον Υπουργό, όπως φαίνεται από το άρθρο 24 παράγραφος 11, αν θυμόμαστε καλά.

Στο άρθρο 23, σε κάθε περίπτωση, θα πρέπει να υπάρχει μία δεύτερη γνώμη από ειδικό εκτιμητή. Η αποτίμηση δεν πρέπει να καθορίζεται μόνο μετά από την απόφαση του Υπουργού του άρθρου 24 παράγραφος 10. Πρόκειται για απαράδεκτες αοριστίες και ακόμη χειρότερα, για εξαιρετικά επικίνδυνες αοριστίες, θυμίζοντας ξανά τη σκανδαλώδη αποτίμηση του ακινήτου CV28.

Στην Έκθεση του Γενικού Λογιστηρίου του Κράτους προβλέπεται ενδεχόμενο δαπάνης για τη γνωμοδοτική επιτροπή που όμως δεν ποσοτικοποιείται, ενώ αφού η επιτροπή αποτελείται από δημόσιους λειτουργούς, δεν δικαιολογείται επιπλέον αποζημίωση τους. Δουλεύουν για το δημόσιο. Γιατί πρέπει να αποζημιώνονται επιπλέον;

Δεν φαίνεται πάντως ούτε στις εξουσιοδοτικές διατάξεις του επόμενου άρθρου δυνατότητα καταβολής αποζημίωσης στα μέλη της.

Στο άρθρο 24, οι εξουσιοδοτικές διατάξεις είναι τόσο εκτεταμένες που τελικά δημιουργούν τρομερή ασάφεια για την υλοποίηση του νόμου. Όσον αφορά την αποτίμηση, τα έξοδα διαχείρισης, το επιτόκιο του καταθετικού λογαριασμού, τη διαδικασία εκποίησης μη δεκτικών ακριβούς αποτίμησης περιουσιακών στοιχείων κλπ. και τίποτα δεν υπάρχει.

Στο άρθρο 25, κρίνεται υπερβολική η ουσιαστική προθεσμία 21 μηνών για την ενημέρωση του μητρώου σχετικά με περιουσιακά στοιχεία που έχουν δεσμευτεί, κατασχεθεί ή δημευθεί και τελούν υπό τη διαχείριση των τελωνειακών αρχών της ΑΑΔΕ. Εάν διενεργηθεί πάντως τόσο γρήγορα, παρά το ότι είναι υπερβολική η προθεσμία, θεωρούμε ότι αν διενεργηθεί τόσο γρήγορα θα έχει σπάσει ρεκόρ, όπως συνέβη με την απόφαση του ΣτΕ για τους πλειστηριασμούς. Πόσο, μάλλον, όταν δεν υπάρχει ακόμη μητρώο παγίων του δημοσίου.

Συμπερασματικά, λοιπόν, για το πρώτο μέρος του σχεδίου νόμου, υπάρχουν τόσες ασάφειες και τέτοια προχειρότητα που θα έπρεπε καλύτερα να αποσυρθεί για να διορθωθεί. Οπότε, φυσικά δε θα ψηφίσουμε κανένα άρθρο του, όχι, όμως, επειδή δεν συμφωνούμε, αλλά επειδή θεωρούμε ότι υπάρχουν τόσα προβλήματα που θα έπρεπε να αποσυρθεί και να διορθωθεί.

Συνεχίζοντας με το δεύτερο μέρος του νομοσχεδίου, όπως αναφέραμε στην πρώτη επιτροπή υιοθετείται η Οδηγία 2021/23 της Ευρωπαϊκής Ένωσης με καθυστέρηση και αποσπασματικά, μερικά από τα άρθρα της, δηλαδή. Γιατί αποσπασματικά; Ασφαλώς, βέβαια, είναι σημαντικός ο τρόπος εξυγίανσης συμμετεχόντων των κεντρικών αντισυμβαλλόμενων στις χρηματοπιστωτικές αγορές της Ευρωπαϊκής Ένωσης που σε μεγάλο βαθμό συνδέονται μεταξύ τους, οπότε χρειάζεται μια συντονισμένη αντιμετώπιση. Είναι κατανοητό.

Το πρόβλημα εδώ είναι το ότι δεν είναι ενοποιημένες οι τραπεζικές αγορές, όπου είναι αντισυμβαλλόμενες κάποιες χρηματιστηριακές εταιρείες τραπεζικών ομίλων. Με δεδομένο, επίσης, το ότι λείπει ένα πολύ μεγάλο μέρος της Οδηγίας, δε γνωρίζουμε πώς θα επιτευχθεί αυτή η εξυγίανση των κεντρικών αντισυμβαλλομένων, στην οποία αποσκοπεί το νομοσχέδιο.

Σε κάθε περίπτωση, είναι σημαντικό το σημείο 2 του προοιμίου, το 3, το 15 και το 17, τα οποία, δεν υπάρχει λόγος να τα επαναλάβουμε και θα τα καταθέσουμε στα πρακτικά για να υπάρχει η θέση μας.

Η απορία μας παραμένει πάντως το πώς μπορεί να γίνει μια ουσιώδης διαχείριση όταν δεν υπάρχει τραπεζική ενοποίηση στην Ευρωπαϊκή Ένωση, ενώ ο ESM είναι πολύ μικρός για τα μεγέθη των αγορών.

Θα κλείσουμε με το άρθρο 29, όπου αναφέρει ότι το παρόν εφαρμόζεται στους κεντρικούς αντισυμβαλλόμενους που εκτός από αυτούς στο χρηματιστήριο και στα παράγωγα περιλαμβάνει, επίσης, αυτούς για τα εξωχρηματιστηριακά παράγωγα. Ποιοι είναι οι συμβαλλόμενοι στα εξωχρηματιστηριακά παράγωγα και ποια είναι η έκθεση της ελληνικής οικονομίας σε αυτά, αφού δεν αναγράφεται τίποτα στην αιτιολογική; Ρωτήσαμε προηγουμένως την Επιτροπή Κεφαλαιαγοράς για πάρα πολλά θέματα και γι’ αυτό, αλλά δεν πήραμε καμία απάντηση, ενώ η Τράπεζα της Ελλάδος δεν συμμετείχε, οπότε ούτε εκεί πήραμε απαντήσεις.

Ειλικρινά, δεν καταλαβαίνουμε γιατί έρχονται οι φορείς, όταν μας αφήνουν χωρίς απαντήσεις και δε μπορούμε στη συνέχεια να καταλάβουμε τι σημαίνουν για το νομοσχέδιο. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Το πρώτο μέρος του σχεδίου νόμου είναι κανονιστικό - διεκπεραιωτικό. Στηρίζεται στην ηλεκτρονικοποίηση, στο Υπερταμείο, στην ΑΑΔΕ. Να υπενθυμίσουμε ότι η ΑΑΔΕ δεν υπάγεται στο Υπουργείο Οικονομικών.

Το πρώτο μέρος συγκεντρώνει τα περιουσιακά στοιχεία, κινητά, ακίνητα, από κατασχέσεις, δεσμεύσεις, δημεύσεις, τα οποία, προέρχονται από εγκληματικές δραστηριότητες και τα εντάσσει σε ένα νέο φορέα που θα ιδρυθεί.

Όλη η δημόσια περιουσία έχει εκχωρηθεί από τις τρεις μνημονιακές κυβερνήσεις, του ΠΑ.ΣΟ.Κ., της Ν.Δ. και του ΣΥ.ΡΙΖ.Α., στους Θεσμούς και, μάλιστα, είχε εκχωρηθεί σε καιρό ειρήνης. Τα περιουσιακά αυτά στοιχεία θα μεταφερθούν στην ΕΤΑΔ, αυτή ανήκει στο Υπερταμείο και το Υπερταμείο θα τα ξεπουλήσει με άνωθεν και έξωθεν εντολές στα ημέτερα αρπακτικά. Όσο, όμως, κι εάν πουλάμε, ό,τι κι εάν ξεπουλάμε, ό,τι κι εάν εκχωρούμε, το δημόσιο χρέος αυξάνεται συνέχεια και έχει φτάσει το δυσθεώρητο ποσό των 400 δισεκατομμυρίων ευρώ με παράλληλη μείωση του ΑΕΠ σε σχέση με το 2009. Οπότε, κύριε Υφυπουργέ, για ποια αξιοποίηση μιλάτε; Το σχέδιο νόμου είναι επιταγή για να πάρουμε τα χρήματα του Ταμείου Ανάκαμψης.

Είπατε, κύριε Υφυπουργέ, την προηγούμενη φορά στην Επιτροπή ότι «στόχος είναι η συμμετοχή στην ευρωπαϊκή κεντρική προσπάθεια για την πάταξη του οργανωμένου εγκλήματος και της διαφθοράς». Να τονίσω, όμως, ότι η Εθνική Αρχή Διαφάνειας μας λέει ακριβώς το αντίθετο τον Σεπτέμβριο του 2022, ότι η Ελλάδα είχε μία τραγική πρωτιά στην Ευρωπαϊκή Ένωση όσον αφορά στη διαφθορά. Είμαστε πρωταθλητές στην Ευρωπαϊκή Ένωση. Διαφθορά και παραοικονομία μαστίζουν την ελληνική κοινωνία διαχρονικά.

Στο δεύτερο μέρος, διασφάλιση της αποτελεσματικής λειτουργίας της Επιτροπής Κεφαλαιαγοράς. Ανάκτηση και εξυγίανση κεντρικών αντισυμβαλλομένων, CCPs (Central Counterparties). Να αναφέρουμε εδώ ότι στόχος του Κανονισμού 2021/2023 της Ευρωπαϊκής Ένωσης είναι να διασφαλίσει ότι τόσο η κεντρικοί αντισυμβαλλόμενοι, όσο και οι εθνικές αρχές της Ευρωπαϊκής Ένωσης διαθέτουν τα μέσα για να ενεργήσουν αποφασιστικά σε ένα σενάριο κρίσης. Θα διαβάσω από τον Κανονισμό της Ευρωπαϊκής Ένωσης 2021/2023 παράγραφος 2 «οι κεντρικοί αντισυμβαλλόμενοι αποτελούν βασικές συνιστώσες των παγκόσμιων χρηματοπιστωτικών αγορών και παρεμβάλλονται μεταξύ των συμμετεχόντων ενεργώντας ως αγοραστές για κάθε πωλητή και ως πωλητής για κάθε αγοραστή.

Περαιτέρω, η ενοποίηση των χρηματοπιστωτικών αγορών της Ε.Ε. είχε ως αποτέλεσμα οι ενωσιακοί κεντρικοί αντισυμβαλλόμενοι στην Ένωση να εξελιχθούν από εξυπηρετούντες κατά κύριο λόγο στις εγχώριες ανάγκες και αγορές σε κόμβους ζωτικής σημασίας στις χρηματοπιστωτικές αγορές της Ένωσης γενικότερα, να εξελιχθούν, αυτή είναι η λέξη κλειδί. Παρέχουν υπηρεσίες, πέρα από τα εθνικά σύνορα, σε ένα ευρύ φάσμα χρηματοπιστωτικών και άλλων ιδρυμάτων σε ολόκληρη την Ευρωπαϊκή Ένωση. Ο όγκος και το φάσμα των συναλλαγών τους έχει αυξηθεί κατακόρυφα τα τελευταία χρόνια και συνεχίζει ο Κανονισμός, «Ωστόσο κανένα σύστημα κανόνων και πρακτικών δεν μπορεί να αποτρέψει το ενδεχόμενο οι υφιστάμενοι πόροι να αποδειχθούν ανεπαρκείς για τη διαχείριση των οικονομικών κινδύνων στους οποίους εκτίθεται ένας κεντρικός αντισυμβαλλόμενος συμπεριλαμβανομένων μίας ή περισσοτέρων αθετήσεων υποχρεώσεων από την πλευρά των εκκαθαριστών μελών».

Η χρηματοπιστωτική κρίση του 2008 έφερε στο προσκήνιο την έλλειψη επαρκών εργαλείων για τη διαχείριση των κρίσιμων λειτουργιών που επιτελούν τα χρηματοπιστωτικά ιδρύματα που βρίσκονται σε σημείο πτώχευσης. Η απουσία δε προϋποθέσεων, εξουσιών και διαδικασιών για την ανάκαμψη και εξυγίανση των κεντρικών αντισυμβαλλόμενων, είναι πιθανό να αποτελέσει εμπόδιο στην ομαλή λειτουργία της εσωτερικής αγοράς και να παρακωλύσει συνεργασία μεταξύ των εθνικών αρχών κατά την αντιμετώπιση της πτώχευσης ενός κεντρικού αντισυμβαλλόμενου και την εφαρμογή κατάλληλων μηχανισμών κατανομής των ζημιών στα εκκαθαριστικά μέλη του, τόσο στην Ευρωπαϊκή Ένωση όσο και παγκοσμίως. Αυτό ισχύει εξαιτίας των διαφορετικών προσεγγίσεων, το τονίζω αυτό, οι εθνικές αρχές δεν διαθέτουν το ίδιο επίπεδο ελέγχου ή ικανότητα εξυγίανσης των κεντρικών αντισυμβαλλόμενων.

Και καταλήγει και είναι το πιο σημαντικό στην παρ. 14. «δεδομένων των συνεπειών που ενδέχεται να έχουν η πτώχευση ενός κεντρικού αντισυμβαλλόμενου και οι επακόλουθες δράσεις στο χρηματοπιστωτικό σύστημα και στην οικονομία ενός κράτους μέλους, καθώς, και της πιθανότητας να χρειαστούν τελικά δημόσιοι πόροι για την επιτυχή αντιμετώπιση μιας κρίσης τα Υπουργεία Οικονομικών ή άλλα σχετικά Υπουργεία των κρατών μελών, θα πρέπει να είναι σε θέση να λαμβάνουν αποφάσεις με τις εθνικές δημοκρατικές διαδικασίες όσον αφορά τη χρήση δημοσίου χρήματος ως έσχατη λύση και θα πρέπει, κατά συνέπεια, να συμμετέχουν εκ του σύνεγγυς κατά την αρχή της διαδικασίας της ανάκαμψης και εξυγίανσης του συστήματος». Χρήση, λοιπόν, δημόσιου χρήματος για ένα σύστημα το οποίο καταρρέει.

Η Ισλανδία έκανε ακριβώς το αντίθετο στην κρίση τότε. Άφησε τις τράπεζες να καταρρεύσουν, φυλάκισε τους υπεύθυνες τραπεζίτες έκανε ακριβώς το αντίθετο από ότι κάναμε εμείς. Εμείς, τι κάναμε εδώ; Νομοθετήσαμε το ακαταδίωκτο των τραπεζιτών και κάναμε συνεχείς ανακεφαλαιοποιήσεις των πτωχευμένων τραπεζών με χρήματα του Έλληνα πολίτη, του ελληνικού δημοσίου. Είναι τραγικό να τονίσουμε ότι οι πολίτες, το δημόσιο ανακεφαλαιοποιήσε τις τράπεζες και οι τράπεζες έρχονται και εκχωρούν την πρώτη κατοικία και την περιουσία των πολιτών στα «αρπακτικά», στα funds. Το παράδειγμα της Ισλανδίας είναι πραγματικά παράδειγμα προς μίμηση.

Στο Μέρος 3ο του σημερινού σχεδίου νόμου για το Pan-European Private Pension Products, να τονίσουμε ότι αυτό είναι πρώτα από όλα το δημογραφικό, βάζει μια βόμβα στα θεμέλια του ασφαλιστικού, όπως επίσης, τη χειρότερη θέση στην ευρωπαϊκή στην ευρωζώνη έχει η Ελλάδα όσον αφορά τη μείωση των καταθέσεων. Αφού δεν υπάρχει οικονομική δύναμη δεν υπάρχουν καταθέσεις οπότε για τι χρηματιστηριακά προϊόντα να συζητάμε στον τομέα αυτό. Αλλά εμείς ως ΜέΡΑ25 είμαστε αντίθετοι σε ιδιωτικά τέτοια συνταξιοδοτικά προγράμματα και αυτό το μέρος είναι ακόμη χειρότερο και από τα ιδιωτικά ατομικά συνταξιοδοτικά προγράμματα διότι, σε μια χρηματιστηριακή επένδυση, μπορεί ο επενδυτής ανά πάσα στιγμή να αποφασίσει να βγει. Εδώ, όμως, όταν επενδύσει κάποιος σε αυτό το προϊόν που θα δημιουργηθεί δεν θα μπορεί να βγει από αυτό το προϊόν και θα είναι δεσμευμένος εφ’ όρου ζωής. Αυτό θα είναι τραγικό και για τον ίδιο τον πολίτη.

Για τις θέσεις που ανέδειξαν οι φορείς και τα χίλια μύρια άλλα προβλήματα θα αναφερθούμε στην επόμενη επιτροπή.

Σας ευχαριστώ πολύ

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε, κύριε Λογιάδη.

 Ολοκληρώσαμε σε αυτό το σημείο με τους Εισηγητές και τους Ειδικούς Αγορητές των κομμάτων.

Το λόγο έχει, ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι. Η κυβέρνηση του Κυριάκου Μητσοτάκη με ισχυρή θεσμική προσήλωση στις συνταγματικές και κοινοβουλευτικές διαδικασίες συνεχίζει τις μεταρρυθμιστικές νομοθετικές της παρεμβάσεις. Η αποτύπωση και ο χαρακτήρας αυτών των παρεμβάσεων αποτελούν ευδιάκριτες πτυχές στο νομοσχέδιο που συζητάμε σήμερα.

Το 1ο Μέρος του νομοσχεδίου αφορά τη δημιουργία ενός σύγχρονου διαφανούς και αποτελεσματικού θεσμικού πλαισίου σχετικά με τη διαχείριση και αξιοποίηση των ειδών τα οποία δεσμεύονται, κατάσχονται ή δημεύονται από τις αρμόδιες διωκτικές αρχές στο πλαίσιο της διερεύνησης και της καταστολής εγκληματικών ενεργειών. Το 1ο Κεφάλαιο και συγκεκριμένα τα άρθρα 1 έως 3 εισάγουν τον σκοπό, το αντικείμενό αποσαφηνίζουν το πεδίο εφαρμογής και τους αναγκαίους ορισμούς για την εφαρμογή των διατάξεων και θέτουν τις γενικές αρχές της διαχείρισης των εν λόγω περιουσιακών στοιχείων.

Στην έννοια των δεσμευμένων περιουσιακών στοιχείων όσων, δηλαδή, βρίσκονται σε στάδιο κατά το οποίο δεν έχουν περιέλθει στην κυριότητα του δημοσίου, περιλαμβάνονται και τα κατασχεμένα περιουσιακά στοιχεία λόγω εγκληματικής ενέργειας. Ως δημευμένα θεωρούνται τα περιουσιακά στοιχεία τα οποία έχουν περιέλθει στην κυριότητα του δημοσίου με δικαστική απόφαση η οποία επιβάλλει τη δήμευση τους.

Οι σχετικές διατάξεις του νομοσχεδίου, βρίσκεται σε πλήρη εναρμόνιση με τη στόχευση αλλά και το περιεχόμενο της Οδηγίας 2014/42/ΕΕ, αναφορικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση, επισημαίνει ότι ανάλογο θεσμικό πλαίσιο υπάρχει και σε άλλες χώρες της Ευρωπαϊκής Ένωσης, όπως το Βέλγιο, η Ισπανία και η Γαλλία. Επίσης, οφείλω να τονίσω ότι για το περιεχόμενο και την οριστικοποίηση του νομοσχεδίου, υπήρξε συνεργασία του Υπουργείου Οικονομικών με τα Υπουργεία Δικαιοσύνης και Ψηφιακής Διακυβέρνησης, την Αρχή Καταπολέμησης της Νομιμοποίησης Εσόδων από Εγκληματικές Ενέργειες, την Εθνική Αρχή Διαφάνειας, το Νομικό Συμβούλιο του Κράτους, την ΑΑΔΕ, καθώς και την Εταιρεία Διαχείρισης Ακινήτων του Δημοσίου.

Η προσπάθεια αυτή ήρθε να καλύψει την έλλειψη ενός ενιαίου θεσμικού πλαισίου για τα περιουσιακά στοιχεία που διαχειρίζεται το δημόσιο, στο πλαίσιο ποινικής διαδικασίας ή τα οποία έχουν δεσμευθεί και επομένως, ανήκουν πλέον στο δημόσιο.

Ο στρατηγικός, αλλά και πραγματιστικός στόχος αυτού του νομοσχεδίου, είναι η διαφάνεια και η διαχείριση και η αξιοποίηση κατά τον προσφορότερο και αποδοτικότερο τρόπο των εν λόγω ειδών, είτε αυτά είναι χρήματα ή τιμαλφή ή είτε πρόκειται για άλλα κινητά στοιχεία, είτε για ακίνητα. Πρόκειται για ένα ολιστικό σχέδιο βάσει του οποίου θα απογράφονται σε ηλεκτρονικό μητρώο όλα τα είδη από την πρώτη στιγμή της δέσμευσης ή κατάσχεσης τους κατά την παρακολούθηση μέχρι τη δήμευση ή την απόδοση τους, βάσει δικαστικής απόφασης, αλλά και σε κάθε στάδιο διαχείρισης ή αξιοποίησής τους.

Το Μητρώο Δεσμευμένων Κατασχεμένων και Δημευμένων Ειδών, που θεσπίζεται με το τρίτο κεφάλαιο του πρώτου μέρους του νομοσχεδίου, δηλαδή, τα άρθρα 7 έως 9, θα αποτελέσει τον κεντρικό άξονα και την ενιαία παρακολούθηση και τη βέλτιστη διαχείριση των εν λόγω περιουσιακών στοιχείων, ώστε να καλυφθεί το έως τώρα κενό της αποσπασματικής ελλιπούς παρακολούθησης αυτών των στοιχείων.

Σημειώνω ότι για το Μητρώο έχουν ήδη εξασφαλιστεί πόροι από το χρηματοδοτικό μηχανισμό του Ταμείου Ανάκαμψης και αμέσως μετά την ψήφιση του παρόντος νόμου, ξεκινά η υλοποίησή του από το Υπουργείο Οικονομικών σε συνεργασία με τη Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης.

Με τη λειτουργία του Μητρώου στο οποίο σημειώνω ότι θα έχουν πρόσβαση όλες οι διωκτικές και δικαστικές Αρχές, σε συνδυασμό με το πλαίσιο διαχείρισης που εγκαθιδρύουν οι διατάξεις που συζητούμε σήμερα και συγκεκριμένα τα άρθρα 10 έως 13: Πρώτον, εκσυγχρονίζεται ο μηχανισμός και τα εργαλεία εντοπισμού ανάκτησης και διαχείρισης περιουσιακών στοιχείων. Δεύτερον βελτιώνεται ο συντονισμός και η συνεργασία μεταξύ των αρμοδίων Αρχών. Τρίτον, επιτυγχάνεται η βέλτιστη οικονομική αξιοποίηση των δεσμευμένων κατασχεμένων και δημευμένων περιουσιακών στοιχείων. Τέταρτον, τερματίζεται η ασάφεια και η επικάλυψη αρμοδιοτήτων. Πέμπτον, διαμορφώνονται συνθήκες ορθολογικής διαφανούς και αποτελεσματικής χρήσης και διαχείρισης δεσμευμένων κατασχεμένων ή δημευμένων περιουσιακών στοιχείων. Έκτον, μειώνει το διαχειριστικό κόστος σε όλα τα στάδια του κύκλου ζωής των περιουσιακών στοιχείων. Έβδομον, εφόσον υπάρχει έλεγχος και παρακολούθηση των σταδίων ανάκτησης και διαχείρισης όλων αυτών των στοιχείων σε πραγματικό χρόνο.

Είναι χαρακτηριστικό ότι όλα τα δεσμευμένα κατασχεμένα και δημευμένα είδη, θα καταχωρίζονται στο Μητρώο ανεξαρτήτως της διωκτικής Αρχής που τα δέσμευσε ή κατάσχεσε ή της Δικαστικής Αρχής που διέταξε τη δήμευση.

Με το δεύτερο κεφάλαιο του πρώτου μέρους του νομοσχεδίου και συγκεκριμένα τα άρθρα 5 και 6, ορίζεται, ότι φορέας διαχείρισης των δεσμευμένων και κατασχεμένων περιουσιακών στοιχείων που προέρχονται από εγκληματικές ενέργειες, θα είναι η Γενική Διεύθυνση του ΣΔΟΕ του Υπουργείου Οικονομικών, η οποία θα συνεργάζεται με όλες τις συναρμόδιες Αρχές, όπως η Ανεξάρτητη Αρχή Δημοσίων Εσόδων, η Αστυνομία, το Λιμενικό και οι δικαστικές Αρχές.

Από το πεδίο εφαρμογής εξαιρούνται ως μη διαλεκτικά διαχείρισης, περιουσιακά στοιχεία, τα οποία δεν έχουν άμεσο οικονομικό αποτέλεσμα όπως είδη ευτελούς αξίας, ευπαθή είδη, ακατάλληλα για κατανάλωση, επικίνδυνα για τη δημόσια υγεία, όπλα, ναρκωτικά, αρχαιότητες κλπ. Το νομοσχέδιο παρέχει τη δυνατότητα διάθεσης κατασχεμένων σε δημόσιους φορείς για την κάλυψη των αναγκών τους ενώ για την αξιοποίησή τους λαμβάνονται υπόψη ειδικές περιστάσεις, οι οποίες μπορούν να συντρέχουν όπως για παράδειγμα σοβαρός κίνδυνος απαξίωσής τους. Στην τελευταία αυτή περίπτωση είναι δυνατή η εκποίηση των κατασχεθέντων από το στάδιο της δέσμευσης ενώ προβλέπεται βεβαίως και η διαδικασία αποζημίωσης των εμπλεκομένων στην υπόθεση αν το δικαστήριο διατάξει εκ των υστέρων την απόδοση τους.

Για τα χρηματικά ποσά προβλέπεται η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχονται από την αρμόδια αρχή ή το δικαιοδοτικό όργανο στο Ταμείο Παρακαταθηκών και Δανείων. Σε ότι αφορά στη διαχείριση δημευμένων περιουσιακών στοιχείων, των οποίων η κυριότητα περιέρχεται με αμετάκλητη δικαστική απόφαση στο δημόσιο, βάσει των Άρθρων 14 και 15 του νομοσχεδίου παρέχεται η δυνατότητα στο δημόσιο είτε να τα εκποιεί είτε να τα διαθέτει προς αποζημίωση τους θύματος σε κοινωφελείς σκοπούς σύμφωνα με τα οριζόμενα στη σχετική δικαστική απόφαση.

Αναφορικά με τη διαχείριση δεσμευμένων ακινήτων βάσει των Άρθρων 16 και 17 προβλέπεται η εκμίσθωση ή παραχώρηση χρήσης τους με αντάλλαγμα. Τα Άρθρα 18 έως 21 του νομοσχεδίου καθορίζουν, επίσης, τις λεπτομέρειες κατά περίπτωση απόδοσης χρηματικών ποσών ως δημόσιο έσοδο ή στους δικαιούχους κατόπιν αμετάκλητης δικαστικής απόφασης. Επιπροσθέτως, ρυθμίζεται η απόδοση των δεσμευμένων ή κατασχεθέντων στον δικαιούχο εφόσον αρθεί η δέσμευση ή η κατάσχεση.

Ημερομηνία έναρξης ισχύος ορίζεται η 1η Ιανουαρίου του 2024 ώστε να υφίσταται επαρκές χρονικό διάστημα για την απορρόφηση των σχετικών χρηματοδοτικών πόρων για την υλοποίηση του ηλεκτρονικού μητρώου. Αντιλαμβάνεστε, λοιπόν, ότι πρόκειται για ένα ολοκληρωμένο σχέδιο διαχείρισης, το οποίο λαμβάνει υπόψη όλες τις παραμέτρους.

Κυρίες και κύριοι συνάδελφοι, μια αντικειμενική προσέγγιση στο περιεχόμενο και στη στόχευση αυτού του νομοσχεδίου επιβάλλει να διαμορφωθεί ευρεία συναίνεση στην ψήφισή του. Και αυτό γιατί είναι εμφανές ότι μέσα από αυτό το νομοσχέδιο της Κυβέρνησης του Κυριάκου Μητσοτάκη υπηρετούνται οι αρχές της διαφάνειας και της χρηστής διαχείρισης καθώς και οι βασικές αρχές του επιτελικού κράτους για την οικονομικότητα και την αποδοτικότητα της διοίκησης ενώ παράλληλα καλύπτεται ένα θεσμικό και νομοθετικό κενό.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ κύριε Υπουργέ.

Κυρίες και κύριοι συνάδελφοι, σ’ αυτό το σημείο ολοκληρώνεται η συνεδρίαση της Επιτροπής μας. Επόμενη συνεδρίαση την ερχόμενη Τετάρτη, ώρα 5 το απόγευμα, στην ίδια αίθουσα.

Επιτρέψτε μου να πω ότι επειδή δεν θα είμαι την ερχόμενη Τετάρτη εδώ καθώς ο Πρωθυπουργός περιοδεύει στα Ιωάννινα. Να ευχαριστήσω από καρδιάς όλες και όλους τους συναδέλφους για την εξαιρετική συνεργασία που είχαμε όλα αυτά τα χρόνια καθώς φαίνεται ότι κλείνουν και οι συνεδριάσεις της Επιτροπής μας οριστικά για αυτή την περίοδο.

Να ευχαριστήσω θερμά την πολιτική ηγεσία του Υπουργείου, τον παριστάμενο Υφυπουργό κ. Βεσυρόπουλο, τον Υπουργό Οικονομικών τον κύριο Σταϊκούρα, τον Αναπληρωτή Υπουργό τον κ. Σκυλακάκη και τους συνεργάτες τους και βεβαίως τους συνεργάτες τους δικούς μας στην Επιτροπή Οικονομικών που δουλεύουν άοκνα για όλους εμάς για να προχωράνε τα πράγματα. Σας εύχομαι από καρδιάς κάθε καλό, υγεία πάνω απ’ όλα, επιτυχία σε όσους είναι υποψήφιοι και σύντομα να τα ξαναπούμε.

Σας ευχαριστώ θερμά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Και εμείς σας ευχαριστούμε κύριε Πρόεδρε και εσάς και τους υπαλλήλους της Επιτροπής Οικονομικών Υποθέσεων για την άριστη συνεργασία που είχαμε όλο αυτό το χρονικό διάστημα.

Εμείς θα είμαστε και στην επόμενη συνεδρίαση, στην τελευταία που θα γίνει την επόμενη Τετάρτη. Είχαμε μια άριστη συνεργασία όλο αυτό το χρονικό διάστημα. Σας ευχαριστούμε πάρα πολύ και να επαινέσουμε το ήθος και με την αξία που διαχειριστήκαμε όλα αυτά τα τέσσερα χρόνια την Επιτροπή με σεβασμό στον συνάδελφο κοινοβουλευτικό. Συγχαρητήρια για την διαδικασία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ.

Λύεται η συνεδρίαση.

Στο σημείο αυτό ο Πρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καράογλου Θεόδωρος, Κεφαλογιάννης Ιωάννης, Λεονταρίδης Θεόφιλος, Παπαδημητρίου Χαράλαμπος (Μπάμπης), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Φωτήλας Ιάσων, Ελευθεριάδου Σουλτάνα, Κουρουμπλής Παναγιώτης, Μπάρκας Κωνσταντίνος, Παπανάτσιου Αικατερίνη, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Καραθανασόπουλος Νικόλαος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 16.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ.ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**